Anwar henti tabur janji mansuh tol, PTPTN – Noh
Oleh ISKANDAR SHAH MOHAMED

3 Oktober 2022, 7:59 pm
KUALA SELANGOR – Presiden PKR, Datuk Seri Anwar Ibrahim diminta menghentikan menaburkan janji politik apabila akan memansuhkan bayaran tol dan bayaran balik Perbadanan Tabung Pendidikan Tinggi Nasional (PTPTN) bagi golongan B40.
Pengerusi Perhubungan UMNO Selangor, Tan Sri Noh Omar berkata, rakyat sudah bijak membuat penilaian menerusi pemerintahan Pakatan Harapan (PH) selama 22 bulan sebelum ini.
“Beliau (Anwar) cukup-cukuplah memberi janji tidak serupa bikin dan bercakap kosong.
“Kita kini sudah tiga kali bertukar kerajaan termasuk di bawah PH yang tidak mampu menunaikan janji untuk memansuhkan bayaran tol dan PTPTN,” katanya.
Beliau berkata demikian ketika ditemui selepas menyerahkan Wang Pendahuluan Pinjaman (WPP) Perbadanan Tabung Pendidikan Tinggi Nasional (PTPTN) di Institut Pengurusan Peladang (IPP), Tanjong Karang di sini, hari ini.
Pada program itu, seramai 223 penuntut institusi pengajian tinggi awam (IPTA) dari Parlimen Tanjong Karang turut menerima sumbangan wang tunai bagi peringkat ijazah dan diploma.

Jelas Noh yang juga Menteri Pembangunan Usahawan dan Koperasi, agenda kerajaan ketika ini kukuh bagi membantu meringankan beban rakyat.
“Sebagai contoh, PTPTN  memperuntukkan RM100 juta untuk menyediakan geran khas kepada B40 dan bayaran percuma kepada mahasiswa yang memperoleh keputusan pengajian kelas pertama.
“Ini menunjukkan bahawa kita melaksanakan janji praktikal dan akan sentiasa menyalurkan bantuan atau subsidi kepada rakyat,” ujarnya.
Dalam pada itu, beliau memberitahu, UMNO dan Pas diminta terus berunding dan mengadakan perbincangan sekali gus membuat ketetapan terbaik mengenai masa depan Muafakat Nasional (MN). – KOSMO!ONLINE


Kuwait Airlines sambung penerbangan ke Malaysia
Oleh AMREE AHMAD

3 Oktober 2022, 8:18 pm
SEPANG – Selepas tujuh tahun digantung penerbangan ke Malaysia, kini Kuwait Airways menyambung semula perjalanan berjadual ke Lapangan Terbang Antarabangsa Kuala Lumpur (KLIA) sekali gus memberi lebih pilihan kepada penumpang untuk terbang ke bumi Asia Barat itu.
Lebih menarik, penerbangan sulung KU409 secara terus dari ibu kota Kuwait City itu turut menyaksikan tempahan hampir 100 peratus termasuk di kelas pertama dan perniagaan.
Ketibaan pesawat Boeing 777-300ER milik syarikat negara itu hari ini turut disambut dengan pancuran air daripada jentera bomba KLIA sebagai tradisi simbolik ucapan selamat datang.
Kumpulan pertama seramai 297 penumpang dan 12 kru itu diraikan Pengurus Kanan Negara Malaysia Kuwait Airways, Ali Alkhuzaiem serta pihak ATS Global Travel & Charter Sdn. Bhd.
Paling unik, mereka juga disambut oleh pemain bola sepak terkenal tanah air, Safee Sali sebagai jemputan khas acara itu yang mengagihkan cenderahati berupa bunga mawar dan coklat.
Menurut Pengerusi ATS Global, Datuk A. Aziz Ahmad, syarikatnya berasa teruja serta berbesar hati apabila dilantik oleh Kuwait Airways sebagai agensi jualan am (GSA) pasaran Malaysia.

“Buat permulaan, penerbangan hanya setiap Isnin dan Khamis namun jika permintaan baik, kekerapan akan ditambah lagi kepada tiga kali seminggu pula,” katanya ketika ditemui pemberita.
Pesawat itu berlepas dari Lapangan Terbang Antarabangsa Kuwait pukul 10.45 malam tadi waktu tempatan dan tiba di KLIA pukul 11.45 pagi sebelum balik semula pada 5.30 pagi esoknya.
Penyambungan semula itu menyaksikan kini ada tujuh operator dari rantau Asia Barat ke KLIA temasuklah Saudia, Emirates, Etihad Airways, Oman Air, Qatar Airways dan Turkish Airlines.
Kuwait Airways menggantung penerbangan ke KLIA sejak 2015 lalu dengan para penumpang selepas itu perlu terbang ke Bangkok, Thailand untuk meneruskan destinasi ke Kuwait City.
Syarikat kebangsaan Kuwait itu mula ditubuhkan pada 1953 lalu dan terkenal sebagai antara operator udara patuh syariah yang tidak pernah menghidangkan minuman keras dalam kabin.
Mengulas lanjut, A. Aziz berkata, rancangan penyambungan balik operasi ke KLIA itu sudah pun bermula pada 2018 namun ditangguh sementara susulan isu penularan wabak Covid-19.
“Berdasarkan kajian kami, ramai pelancong dari Kuwait dan negara-negara Asia Barat amat berminat datang ke sini yang akan bantu merancakkan semula ekonomi Malaysia,” jelasnya.
“Jadi, saya yakin penyambungan semula penerbangan Kuwait Airways bakal melonjak imej KLIA sebagai terminal udara pilihan pengembara rantau Asia Tenggara dan Asia Pasifik,” jelasnya. – KOSMO! ONLINE


Lelaki tidur seharian ketika uji keselesaan tilam berharga lebih RM12,000
Oleh KOSMO!

3 Oktober 2022, 8:30 pm
BEIJING – Sebuah kedai tilam di wilayah Zhejiang, China menjadi tular di media sosial apabila memuat naik rakaman seorang pelanggannya tertidur di atas sebuah tilam semasa membuat pilihan tilam yang ingin dibeli, lapor laman berita Mothership semalam.
Klip video itu dimuat naik di platform media sosial tempatan, Weibo dan memaparkan seorang lelaki berbaring untuk menguji keselesaan tilam yang mahu dibeli sebelum tertidur dengan lenanya.
Kebanyakan kedai tilam tidak membenarkan perbuatan tersebut atas faktor kebersihan,namun  pekerja di situ bukan sahaja membiarkan sahaja pelanggannya tidur, malah mereka juga menyediakan selimut dan menutup lampu supaya  dia dapat tidur dengan lebih selesa.
“Dia datang untuk membeli tilam, cuba berbaring dan tiba-tiba sahaja, kami mendengar  bunyi berdengkur,” kata pemilik kedai.
Ternyata tilam itu sangat selesa kerana pelanggan itu hanya tersedar pada keesokan hari dan terus ke kaunter untuk membuat bayaran.
Harga tilam itu bersamaan S$3,823 (RM12,390).  – Agensi


Cuba ‘mekap’ van elak saman RM520, berakhir dengan dipenjara empat bulan
Oleh KOSMO!

3 Oktober 2022, 8:00 pm
LONDON – Seorang pemandu van cuba mengelak membayar saman dengan menambah corak garisan pada  bonet kenderaannya  agar nampak berlainan daripada kenderaan dalam rakaman kamera perangkap laju polis, lapor akhbar Mirror UK semalam.
Pemilik van, William Britton dirakam memandu pada kelajuan 119 kilometer sejam (kmh) di kawasan yang memiliki had laju 96.5 kmh.
Penalti minimum untuk memandu laju di Wales adalah denda £100 (RM520) dan tiga mata penalti ditambah pada lesen memandu.
Britton menghantar ‘wajah’ terbaharu van jenis Ford Transit miliknya kepada polis dan mendakwa bahawa mereka menyaman individu yang salah.
Polis Swansea berjaya membongkar taktik kotor Britton selepas melakukan siasatan yang mengambil masa 12 hari dan melibatkan rekod bayaran bank, pengecaman automatik nombor plat kenderaan dan isyarat telefon bimbit.
“Anda sepatutnya terima sahaja saman yang diberikan dan tidak mewujudkan situasi sekarang yang jauh lebih serius berbanding kesalahan trafik,” kata  seorang hakim mahkamah Swansea.

Britton dijatuhi hukuman penjara empat bulan dan tertangguh selama 12 bulan serta hilang kelayakan memandu selama enam bulan.
Dia juga diperintahkan membayar £500 (RM2,603) untuk kos pendakwaan. – Agensi


‘Bukan pengaruh bahan terlarang, Noh bersih!’
Oleh HANISAH SELAMAT

3 Oktober 2022, 7:43 pm
PETALING JAYA – “Noh ‘bersih’ dan tidak dipengaruhi bahan terlarang”.
Demikian penjelasan pengurus kumpulan Hujan, Ahmad Ariffin Ahmad susulan penularan video menunjukkan vokalis terbabit meludah ke arah penonton semasa menjayakan Konsert Hausboom Music 2022, Sabtu lalu.
Perbuatan meloyakan Noh dalam konsert yang berlangsung di Taman Ekspo Pertanian Malaysia (MAEPS), Serdang, Sabtu lalu mengundang padah, sehingga ada yang meminta pihak berkuasa menjalankan ujian air kencing terhadapnya.
Jelas Ahmad Ariffin hakikatnya perbuatan Noh adalah tindakan spontan akibat terkena renjatan elektrik pada mulut susulan masalah teknikal yang berlaku ketika persembahan.
Menurutnya juga, perbuatan meludah itu dilakukan di hujung pentas yang tiada penonton.
“Ketika itu Noh sudah dalam pertengahan persembahan membawakan lagu kelima. Dalam keadaan panas dan berpeluh, tiba-tiba katanya dia terasa sedikit renjatan elektrik hingga bibir kebas.

“Bagi mengurangkan rasa kurang selesa, secara spontan, Noh yang berada di hujung pentas terpaksa meludah ke arah sudut yang tiada penonton.
“Cuma apabila orang merakam dari tepi, nampak seperti dia meludah penonton. Walhal jarak antara pentas dan penonton juga agak jauh dan dipisahkan besi penghadang.
“Kami harap tiada spekulasi yang menganggap tindakan tersebut disebabkan bahan terlarang. Noh ‘bersih’, itu saya yakin 100 peratus.
“Mungkin sebab rambutnya kelihatan tidak terurus, tetapi dalam keadaan panas berkurung di dewan yang dipenuhi 13,000 penonton, tentu saja susah nak maintain elok,” katanya kepada Kosmo! Online.
Pada masa sama, Ahmad Ariffin meminta maaf sekiranya ada penonton yang terkena ludahan dalam insiden tidak disengajakan itu.
Akuinya, Noh juga sudah maklum mengenai penularan video pendek berkenaan selain akan lebih berhati-hati pada masa akan datang.
“Selepas konsert berakhir kami sibuk mengemas peralatan untuk terus keluar dari kawasan tersebut bagi mengelak kesesakan.
“Hanya pada keesokan hari (semalam) kami berbual mengenai peristiwa dia terkena renjatan. Walaupun tidak teruk, impak terkejut dan kebas tetap dirasainya ketika itu.
“Tak terfikir pula insiden tersebut mengundang salah faham hanya disebabkan dirakam dari sudut tepi. Apa pun perkara yang berlaku ini jadi peringatan,” katanya lagi.
Berhubung dakwaan Noh masih berada dalam keadaan tertekan berikutan perceraian dengan Mizz Nina, ulas Ahmad Ariffin, perkara peribadi bukan dalam pengetahuannya mahupun anggota Hujan yang lain.
“Hal peribadi memang kami tidak pernah bincangkan, namun saya nampak dia sibuk dengan beberapa projek lain termasuk projek solo. Jadi semuanya macam biasa saja,” katanya lagi.
Selain Noh, Konsert Hausboom Music 2022 turut dirancakkan dengan persembahan kumpulan Wings, Masdo, Ruffedge dan Joe Flizzow.
Terdahulu, bekas suami aktivisis kemanusiaan Mizz Nina itu pernah mencetuskan kontroversi apabila muncul di pentas Minggu Fesyen Kuala Lumpur sambil menyelitkan rokok dibibir hingga ditegur Ketua Pengarah Kesihatan, Tan Sri Dr Noor Hisham Abdullah.
Sebelum itu dia juga dengan selamba menghisap rokok elektronik ketika diwawancara media dalam sebuah majlis. – KOSMO! ONLINE


Punca mayat mangsa culik Broga masih disiasat
Oleh NOR SHAFAWATI YUP

3 Oktober 2022, 7:50 pm
SEREMBAN – Punca kematian seorang wanita yang diculik di Broga, Lenggeng sebelum mayatnya ditemui di dalam gaung di Bukit Tekali, Hulu Langat, Selangor pada 27 September lalu masih dalam siasatan pihak polis.
Ketua Polis Negeri Sembilan, Deputi Komisioner Ahmad Dzaffir Mohd. Yussof berkata, keputusan hasil proses bedah siasatan masih belum diterima dan kes berkenaan disiasat oleh pihak Ibu Pejabat Polis Daerah (IPD) Kajang.
“Bagi kes bunuh melibatkan mangsa wanita ini disiasat mengikut Seksyen 302 Kanun Keseksaan iaitu bunuh oleh IPD Kajang kerana mayat di temui di Bukit Tekali, Hulu Langat.
“Setakat ini, kami dimaklumkan masih menunggu ujian makmal (hasil keputusan bedah siasat),” katanya ketika dihubungi di sini hari ini.
Jelas Ahmad Dzaffir, pihaknya juga masih menjalankan siasatan lebih lanjut mengenai motif hutang yang dipercayai ada kaitan dengan kes tersebut.
“Kami juga menjalankan siasatan ke atas kekasih mangsa, seorang lelaki yang juga pekerja swasta berusia lingkungan 20-an yang ditahan di Ampang, Selangor pada Selasa lalu bagi membantu siasatan,” katanya.

Sebelum ini, Kosmo! melaporkan, kes culik seorang wanita yang dilarikan di kawasan Broga, Lenggeng di sini Isnin lalu terjawab apabila mayat mangsa ditemui dalam gaung di Bukit Tekali, Hulu Langat, Selangor dua hari selepas kejadian.
Dengan penemuan mayat itu pihak polis berjaya menyelesaikan kes tersebut dengan tangkapan seorang suspek lelaki berumur 20an yang merupakan pekerja swasta di kawasan Ampang, Selangor.
Siasatan awal mendapati mangsa berkenalan dengan lelaki itu melalui laman sosial sejak tiga bulan lalu dan motif kejadian disyaki ada kaitan dengan hutang. – KOSMO! ONLINE


[VIDEO] Pemandu tergamam, 30 ekor gajah liar melintas
Oleh NIK NUR IZZATUL HAZWANI NIK ADNAN

3 Oktober 2022, 7:43 pm
KEMAMAN – Seorang pemandu sebuah syarikat perladangan terkejut apabila terserempak dengan sekumpulan 30 ekor gajah liar sewaktu melalui sebatang jalan di Felda Neram I di sini hari ini.
Nik Mohd. Hafizul Nik Zulkifli, 26, yang merupakan pemandu FGV Plantations (Malaysia) Sdn. Bhd. menemui kumpulan gajah itu sewaktu dalam perjalanan pulang ke Felda Neram II pada pukul 8.30 pagi.
“Sebelum kejadian, saya baru lepas menghantar pekerja ladang ke Felda Neram I sebelum terserempak dengan kumpulan gajah berkenaan sewaktu melalui laluan menuruni bukit.
“Saya terpaksa memperlahankan kenderaan bagi mengelak merempuh kumpulan gajah liar berkenaan yang dianggarkan kira-kira 30 ekor,” katanya ketika dihubungi Kosmo! di sini hari ini.
Terdahulu klip video berdurasi 25 saat memaparkan pergerakan kumpulan gajah liar berkenaan melintasi jalan yang dirakam lelaki itu tular di media sosial. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Kakak syukur dapat tatap, peluk Azi
Oleh ROHANA ISMAIL

3 Oktober 2022, 7:07 pm
TUMPAT – Kakak kepada ejen jualan kosmetik dikenali sebagai Azi,36, yang dibawa lari ke Thailand lebih dua minggu bersyukur dapat menatap wajah dan memeluk adiknya selepas dia tiba di rumah mentuanya di Jalan Kelochor di sini hari ini.
Menurut wanita yang enggan dikenali itu, kepulangan semula Azi amat dinanti oleh seluruh ahli keluarga.
Katanya, dia dapat melihat ibu dan ayahnya menitiskan air mata kegembiraan selepas dapat melihat Azi pulang dalam keadaan selamat.
“Buat sementara waktu, Azi itu akan tinggal bersama suaminya di Kota Bharu. Kemungkinan dia akan pulang ke rumahnya di Semat Jal, Tumpat tidak lama lagi.
“Terima kasih rakyat Malaysia yang mendoakan keselamatan Azi,” katanya ketika dihubungi Kosmo! sebentar tadi.
Terdahulu, Azi tiba di rumah mentuanya kira-kira pukul 2.50 petang dengan diiringi Ketua Polis Kelantan, Datuk Muhamad Zaki Harun.

Wanita itu menangis semasa memeluk bapa, Mohd. Naim Awang,70, dan ibunya, Zahasnah Mohd. Zain, 61, yang menunggu di depan rumah. – KOSMO! ONLINE


Majlis Mesyuarat Dewan Negara serah resolusi penipuan dalam talian
Oleh AMRAN MULUP

3 Oktober 2022, 7:28 pm
MELAKA – Jawatankuasa Pilihan Khas Kesejahteraan Rakyat, Majlis Mesyuarat Dewan Negara akan menyerahkan beberapa resolusi kepada kerajaan bagi menangani isu penipuan dalam talian (online scam) yang semakin berleluasa di negara ini.
Pengerusinya, Datuk Seri Mohamad Ali Mohamad berkata, lima mesyuarat yang telah diadakan setakat ini berjaya merumuskan beberapa pendekatan, bukan sahaja menangani isu tersebut tetapi juga menyekat daripada berlakunya penipuan dalam talian.
Menurutnya, pihaknya telah mendapatkan maklumat daripada Bank Negara Malaysia (BNM), Polis Diraja Malaysia (PDRM), Suruhanjaya Komunikasi dan Multimedia Malaysia (SKMM), Agensi Keselamatan Siber Negara (NACSA) dan juga mangsa penipuan daripada Persatuan Siswazah Wanita Malaysia.
“Hasil daripada pandangan dan maklumat daripada semua pihak dirumuskan dan beberapa syor akan dikemukakan kepada kerajaan dalam masa terdekat.
“Berdasarkan perangkaan yang diperoleh, kes jenayah ini mencatatkan peningkatan. Usaha pencegahan perlu dilaksanakan dengan lebih komprehensif dan memastikan isu penipuan dalam talian ini dapat diatasi dalam kalangan masyarakat,” katanya.
Beliau berkata demikian selepas mempengerusikan mesyuarat tersebut di sebuah hotel di Banda Hilir di sini, hari ini.

Tambahnya, membantu adalah Gabungan Persatuan-persatuan Pengguna Malaysia (FOMCA), Persatuan Pengguna Islam Malaysia (PPIM), Forum Pengguna Komunikasi dan Multimedia Malaysia (CFM) dan Persatuan Pengguna Negeri Melaka.
Mengulas lanjut, Mohamad Ali yang juga Timbalan Yang Dipertua Dewan Negara berkata, resolusi itu dijangka akan dibentangkan dalam Mesyuarat Dewan Negara Penggal Ketiga.
“Kes-kes penipuan dalam talian ini dilihat semakin meningkat dan membimbangkan sehingga menyebabkan rakyat mengalami kerugian mencecah jutaan ringgit.
“Jadi, kita berharap resolusi ini dapat membantu negara dalam mengekang sepenuhnya kegiatan scammer ini,” katanya. – KOSMO! ONLINE


‘Hantu kancil merah’ tular ditahan, pemandu positif dadah
Oleh DIYANATUL ATIQAH ZAKARYA

3 Oktober 2022, 7:23 pm
ALOR GAJAH – Kereta kancil merah yang tular di Facebook kerana didakwa dipandu secara melulu sehingga menimbulkan kebimbangan penduduk di Masjid Tanah di sini berjaya diberkas pihak polis, hari ini.
Ketua Polis Daerah Alor Gajah, Superintenden Arshad Abu berkata, pemandu lelaki berusia 24 tahun itu ditahan kira-kira pukul 11 pagi di Balai Polis Masjid Tanah.
“Hasil pemeriksaan ke atas pemandu mendapati dia tidak mempunyai lesen selain cukai jalan keretanya juga telah tamat tempoh.
“Ujian saringan air kencing dilakukan juga menunjukkan suspek positif dadah,” katanya kepada pemberita di sini.
Hari ini tular satu hantaran di Facebook memaparkan gambar sebuah kereta kancil merah berserta kapsyen ‘Hantu Kancil Merah Wanted’ yang didakwa dipandu secara melulu sehingga mengundang keresahan penduduk setempat.
“Mengganggu ketenteraman dan jiwa manusia di jalan raya, ibarat Masjid Tanah dia punya.

“Hendak tunjuk samseng dekat jalan raya, memekak shaja ekzos tak padan Kancil. Ramai yang sedang mencari pemilik kereta ini,” tulis hantaran itu.
Kata Arshad Abu, suspek yang merupakan peniaga makanan kini direman bagi membantu siasatan lanjut mengikut Seksyen 15 (1) Akta Dadah Berbahaya 1952. – KOSMO! ONLINE


[VIDEO] MPV terbakar di stesen minyak
Oleh AZMI NORDIN

3 Oktober 2022, 6:55 pm
KUALA LUMPUR – Hasil tindakan pantas orang awam, kenderaan pelbagai guna (MPV) Nissan Serena yang terbakar berjaya dipadamkan mereka dalam satu kejadian di Stesyen Minyak Petron Segambut Dalam, di sini pagi tadi.
Pusat Gerakan Operasi Bomba Kuala Lumpur berkata, panggilan kecemasan tersebut diterima pada pukul 10.33 pagi ketika kejadian berlaku.
Katanya, seramai tujuh anggota daripada Balai Bomba Penyelamat Hartamas digerakkan ke lokasi bagi membantu memadam api.
“Setibanya pasukan bomba dilokasi kejadian, didapati terdapat sebuah kereta model Nissan Serena yang berada di tempat pengisian minyak terbakar dengan sendirinya.
“Kemusnahan kebakaran dianggarkan lima peratus di bahagian tangki minyak dan mangsa tidak mengalami sebarang kecederaan,” katanya dalam satu kenyataan hari ini.
Mengulas lanjut, punca kebakaran masih dalam siasatan dan hasil tindakan pantas orang awam, api dipadamkan mereka menggunakan alat pemadam api di stesen minyak itu. – KOSMO! ONLINE.


[VIDEO] 29 penumpang cemas bas dari Hatyai terbabas masuk parit
Oleh NORLIDA AKMAR IDROS

3 Oktober 2022, 7:34 pm
PENDANG – Seramai 29 penumpang sebuah pas persiaran yang dalam perjalanan dari Hatyai, Thailand ke Kampar, Perak berdepan detik cemas apabila bas tersebut terbabas ke dalam parit di Kilometer 60 Lebuh Raya Utara-Selatan di sini hari ini.
Dalam kejadian kira-kira pukul 3.15 petang itu, 11 mangsa dilaporkan cedera dan dibawa ke Hospital Sultanah Bahiyah (HSB) di Alor Setar dekat sini untuk mendapatkan rawatan.
Difahamkan, salah seorang mangsa wanita berusia 60 tahun mengalami kecederaan patah kaki dan tangan kiri.
Ketua Pusat Gerakan Operasi Jabatan Bomba dan Penyelamat Malaysia (JBPM) Kedah, Penguasa Bomba Zamani Ismail berkata, pihaknya menerima laporan berhubung kejadian pada pukul 3.25 petang tadi.
“Sebaik tiba di lokasi, kita mendapati terdapat sebuah bas persiaran dinaiki 29 penumpang termasuk pemandu terbabas ke bahu jalan dan memasuki parit,” katanya di sini hari ini.
Kata beliau, anggota kemudian memberi rawatan awal kepada mangsa dan seramai 10 penumpang dibawa ke HSB menggunakan ambulans Kementerian Kesihatan (KKM) dan agensi lain.

“Seorang mangsa wanita dibawa ke hospital menggunakan jentera Perkhidmatan Perubatan Kecemasan (EMRS) bomba,” ujarnya.
Tambahnya, baki 18 lagi penumpang yang tidak cedera dihantar ke kawasan rehat dan rawat (R&R) Gurun dekat sini. – KOSMO! ONLINE


Pacak puntianak atas papan iklan filem seram
Oleh KOSMO!

3 Oktober 2022, 7:30 pm
JAKARTA – Tindakan sebuah syarikat penerbitan filem di Indonesia berdepan kecaman kerana  meletakkan patung berupa puntianak di atas papan iklan bagi mempromosikan filem seramnya, lapor laman berita Suara semalam.
Rakaman video memaparkan patung puntianak itu diletakkan secara berdiri di atas papan iklan digital untuk filem berjudul, Pamali. Patung itu pula dipakaikan pakaian  putih yang lusuh dan rambutnya  panjang mengurai dan mengerbang apabila ditiup angin.
Aksi publisiti itu mendapat kritikan pengguna jalan raya kerana bimbang ia akan mengejutkan pemandu terutama pada  waktu malam.
“Ini perbuatan yang membahayakan nyawa kerana jika ada pengguna jalan raya yang tidak tahu ia hanya sebuah patung, mereka akan terkejut dan berkemungkinan terbabas,” komen seorang pengguna media sosial.
“Tolong maklumkan kepada pemilik iklan supaya turunkan puntianak itu kerana kehadirannya mengganggu warga di sini,” komen netizen lain.
Video iklan patung puntianak yang dimuat naik di Twitter itu sudah diulang tonton sebanyak 44 ribu kali. – Agensi


Lee Min-ho kongsi duka tragedi Malang
Oleh HANISAH SELAMAT

3 Oktober 2022, 7:15 pm
PETALING JAYA – Insiden kematian akibat rempuhan di Stadium Kanjuruhan, Malang yang dilaporkan meningkat kepada 174 mangsa merobek hati ramai termasuk masyarakat seluruh dunia.
Detik menyedihkan yang turut mengakibatkan lebih 300 penonton mengalami kecederaan dianggap antara kemalangan terburuk membabitkan perlawanan bola sepak.
Sudah pasti kejadian ketika aksi Liga 1 Indonesia antara Arema FC (Arema) dan Persebaya Surabaya (Persebaya) meninggalkan impak kepada semua pihak terutama keluarga mangsa.
Tidak hanya warga tempatan tragedi berdarah pada 1 Oktober itu juga membuatkan ramai selebriti luar negara menzahirkan ucapan takziah dan meluahkan kesedihan mereka.
Bintang Korea Selatan, Lee Min-ho yang baharu berkunjung ke Malaysia bagi menjayakan sebuah konsert juga antara artis yang menyampaikan salam takziah menerusi Instagramnya.
“Pray for Indonesia Kanjuruhan,” tulisnya yang juga obses terhadap sukan bola sepak.

Aktor berusia 35 tahun itu hanya meletakkan ayat berlatar belakangkan rona hitam tanda berkabung.
Perkongsian tersebut terus dibanjiri komen netizen yang rata-rata mengakui terkejut menerima ucapan takziah daripada figura terkenal itu.
“Shock (terkejut) banget, ternyata khabarnya sampai Korea Selatan,” tulis pemilik akaun @its.rhes mengomentari.
“Astaga aku isiiin (malu),” begitu pula komentar dilayangkan pemilik akaun lain, @roselya2407.
Terdahulu, seorang penonton dipercayai merempuh masuk ke padang sekaligus membuatkan ramai lagi penyokong kedua-dua pasukan berbuat perkara sama selepas perlawanan liga bola sepak itu berakhir.
Penyokong Arema dan Persebaya didakwa merusuh susulan Arema tewas 3-2 dalam perlawanan berkenaan.
Cubaan untuk mengawal keadaan pula mendorong pihak berkuasa melepaskan gas pemedih mata, namun difahamkan ia mengakibatkan penonton semakin berasak-asak mahu keluar.
Ketika itu ramai mangsa mengalami sesak nafas, pedih mata serta sukar mencari jalan keluar stadium dan cedera akibat dipijak dan dirempuh. – KOSMO! ONLINE


Dua lelaki disyaki larikan ahli perniagaan ditahan
Oleh AZMI NORDIN

3 Oktober 2022, 7:03 pm
AMPANG – Pekerja kilang dan penjual sayur ditahan kerana disyaki terlibat dalam kes melarikan seorang ahli perniagaan dengan menggunakan kenderaan pelbagai guna (MPV) Toyota Vellfire di Jalan Pandan Indah di sini, Khamis lalu.
Ketua Polis Ampang Jaya, Asisten Komisioner Mohamad Farouk Eshak berkata, kedua-dua lelaki yang juga berusia 37 dan 40 tahun itu ditahan di Jalan Putra Sulaiman, Taman Dagang pada pukul 3 petang, semalam
“Polis merampas beberapa pakaian, telefon bimbit dan sebuah Toyota Vellfire yang digunakan semasa kejadian,” katanya dalam kenyataan pada Isnin.
“Hasil semakan mendapati kedua-dua suspek mempunyai rekod lampau berkaitan kes dadah,” katanya.
Beliau berkata, kedua-dua suspek ditahan reman selama empat hari sehingga Khamis bagi membantu siasatan mengikut Seksyen 365 Kanun Keseksaan.
Jumaat lalu, Kosmo! melaporkan, mangsa berusia 38 tahun hadir ke Ibu Pejabat Polis Daerah (IPD) Ampang Jaya sekitar jam 10.45 malam, selepas dilepaskan oleh suspek di Klang.

Mangsa mengalami beberapa kecederaan di kaki dan muka akibat pergelutan dengan sekumpulan lelaki itu mendapat rawatan di Hospital Ampang.
Punca kejadian dipercayai akibat masalah hutang dengan pihak majikan. – KOSMO! ONLINE.


Berbaloi gali kubur, video Satu Malam Di Temasek raih anugerah
Oleh HANISAH SELAMAT

3 Oktober 2022, 7:00 pm
PETALING JAYA – Video muzik Satu Malam Di Temasek nyanyian Joe Flizzow mencatat sejarah tersendiri apabila meraih pengiktirafan di Anugerah Muzik Video Antarabangsa (IMVA) yang berlangsung di Budapest, Hungary pada 4 Ogos lalu.
Karya ciptaan penyanyi itu bersama rakan seperjuangannya, SonaOne, menerima penghargaan dalam bentuk Anugerah Kehormat atau ‘Honorable Mention’ bagi Video Muzik Hip Hop Terbaik.
Penerbit Eksekutif video muzik berkenaan, Edwin Raj berkata, pengiktirafan diterima sangat bermakna bagi seluruh produksi yang membuktikannya setaraf produk antarabangsa.
“Kami sangat gembira dengan anugerah khas ini yang memberi penghormatan terhadap idea kreatif serta hasil kerja Diffan Sina Norman selaku pengarah bersama kru berdedikasi.
“Setiap butiran yang diserlahkan dalam video berkenaan hakikatnya diberikan perincian teliti supaya penceritaan di sebalik lagu dapat meresap di dalam jiwa khalayak,” katanya.
Pada masa sama, Edwin mengakui mereka turut berdepan cabaran besar dalam merealisasikan buah tangan yang serba unik dan segar itu.

“Segala yang ditonjolkan sememangnya segar dan berbeza kerana ia lumrah. Menerbitkan sesuatu yang belum pernah dibuat orang pasti ada cabaran.
“Paling penting bagaimana kita mengatasinya dan nasib kami nyata baik apabila mampu menempuh dugaan sepanjang menyiapkan kerja rakaman.
“Begitu juga dengan penyertaan anugerah ini, kami menghantar video berkenaan bersama keyakinan dalam pemikiran iaitu belum cuba, belum tahu.
“Nyata kerja keras ini berbaloi walaupun awalnya kami hanya mahu berserah saja kepada keputusan juri. Rezeki akhirnya berpihak kepada kami,” kongsinya.
Edwin juga percaya punca kemenangan video tersebut adalah perbezaan yang ditampilkan serta keberanian melakukan sesuatu di luar ruang selesa mereka.
“Kami menggali sebuah kubur dan Joe menyanyi di dalam kubur itu untuk video ini, ia memang kerja gila!
“Elemen sebegini lebih artistik, manakala pesanannya juga sangat subjektif. Kami terima banyak komen penonton dengan interpretasi masing-masing, dan ini yang membuat ia menarik.
“Anugerah ini juga sebagai peringatan mengapa kami lakukan kerja kami iaitu demi mencipta dan membuat benda yang berbeza daripada kebanyakan orang.
“Di pihak penerbitan, saya harap mereka bangga dengan anugerah ini dan akan terus membuat karya hebat. Saya yakin ebih banyak karya berkualiti dari Malaysia bakal mencuri perhatian di masa hadapan,” katanya.
Sementara itu, misi Anugerah Muzik Video Antarabangsa (IMVA) adalah untuk memperluaskan sempadan pembikinan filem tradisional dengan mencipta “simfoni visual” di mana muzik menjadi peranan utama.
“Demonstrasi muzik video antarabangsa adalah untuk memperluaskan dan meraikan mereka yang menggabungkan dua platform yang hebat iaitu muzik dan filem. – KOSMO! ONLINE


China tidak akan serang Taiwan dalam masa terdekat – Lloyd Austin
Oleh KOSMO!

3 Oktober 2022, 7:00 pm
WASHINGTON – Setiausaha Pertahanan Amerika Syarikat (AS), Lloyd Austin menyuarakan keyakinan bahawa China tidak akan menyerang Taiwan walaupun ketegangan di rantau berkenaan kini semakin meningkat, lapor laman berita RT semalam.
“Saya tidak melihat pencerobohan (China ke atas Taiwan) akan berlaku,” katanya dalam satu temu bual bersama  stesen penyiaran CNN.
Tambah Austin, situasi  sekarang adalah Beijing sedang melaksanakan apa yang digelarnya sebagai  ‘norma baharu’ iaitu peningkatan aktiviti (ketenteraan).
“Kami melihat terdapat aktiviti ketenteraan Beijing yang melintasi garisan Selat Taiwan termasuk pencerobohan menggunakan pesawat dan bilangannya bertambah dari semasa ke semasa.
“Kami juga melihat lebih banyak aktiviti menggunakan kenderaan tentera di darat dan laluan air sekitar Taiwan,” kata Austin.
Beijing meningkatkan latihan tenteranya di rantau sekitar Taiwan serta menamatkan kerjasama ketenteraan dan iklim dengan Washington selepas Speaker Dewan Perwakilan  AS, Nancy Pelosi mengadakan lawatan ke Taiwan Ogos lalu.

Pegawai-pegawai  China menyelar lawatan tersebut dengan mendakwa bahawa kunjungan Pelosi  menjejaskan kedaulatan Beijing ke atas Taiwan serta memberi galakan kepada kumpulan pemisah di Taipei.
China selain itu turut berikrar akan merampas semula Taiwan menggunakan kekerasan sekiranya terpaksa.
Sementara itu, Austin memberitahu CNN bahawa Washington akan terus bekerjasama dengan negara-negara sekutunya bagi mengekalkan persekitaran yang bebas dan terbuka di Laut Pasifik.
Tambah beliau, Washington akan cuba membuka semula saluran komunikasi ketenteraan dengan Beijing. – Agensi


Istana nafi PM menghadap Agong minta bubar Parlimen
Oleh KOSMO!

3 Oktober 2022, 6:47 pm


Semangat Azizulhasni belum pudar untuk gondol emas Olimpik
Oleh MUHAMMAD RIDUAN MOHD HANAFIAH

3 Oktober 2022, 5:50 pm
SEMANGAT jaguh berbasikal trek negara, Datuk Azizulhasni Awang belum pudar apabila pemenang pingat perak Sukan Olimpik Tokyo 2020 itu tekad untuk membutir pingat emas Olimpik Paris 2024 kelak.
Pelumba kelahiran Dungun, Terengganu tersebut dilihat tidak kenal erti putus asa untuk menggenggam emas pertama Malaysia di Paris nanti meskipun dia berdepan pelbagai cabaran termasuk menjalani pembedahan jantung pada April lalu.
“Ada orang tanya saya, adakah saya mahu melalui proses itu sekali lagi (proses persiapan) dan mengakui bersedia dan saya tidak pernah berputus asa.
“Bagi sesetengah orang mungkin mereka tidak faham cara pemikiran kita. Saya bukan saja mahu membuktikan kepada masyarakat atau dalam sukan saja tetapi saya juga mahu buktikan kepada diri saya sendiri.
“Saya mahu keluar dari zon selesa, mahu cabar diri dan tahap saya. Menang atau kalah di Paris nanti, ia adalah cerita kemudian kerana apa yang paling penting kita usaha dulu.
“Saya juga berharap apa yang saya lakukan ini dapat memberi inspirasi kepada rakyat Malaysia terutamanya golongan muda,” kata Azizulhasni selepas Majlis Pelancaran Gardenia Breakthru dan pengumumannya sebagai duta di Kuala Lumpur semalam.

Pelumba yang diberi julukan ‘The Pocket Rocketman’ itu disahkan mengalami masalah jantung yang dikenali sebagai anomalous aortic origin of right coronary artery (AAORCA) sebelum memutuskan melakukan pembedahan pada 21 April lalu di Melbourne, Australia.
Selepas enam bulan, Azizulhasni berkata, dia sudah kembali ke trek bagi memulakan latihannya dengan fokusnya terarah terhadap persiapan bagi menghadapi Sukan Asia di Hangzhou, China tahun depan.
“Selepas mengadakan perbincangan dengan John Beasley (ketua jurulatih skuad berbasikal trek), perancangannya adalah untuk saya menyertai satu atau dua kejohanan pada Disember nanti. Ia bagi mendapatkan semula momentum dan suasana dalam perlumbaan.
“Namun, untuk prestasi sasaran utama adalah Sukan Asia tahun depan yang mana ia adalah temasya terakhir saya. Sebelum temasya itu nanti, ada beberapa kejohanan yang saya akan sertai,” katanya. – KOSMO! ONLINE


Lelaki dipatuk ketika cium ular
Oleh KOSMO!

3 Oktober 2022, 6:30 pm
NEW DELHI – Seorang lelaki di India dipatuk seekor ular pada bahagian bibir selepas cuba mencium reptilia tersebut ketika menyelamatkannya, lapor akhbar Daily Star kelmarin.
Lelaki itu dikenali sebagai Alex dan ketika kejadian, dia  cuba menyelamatkan dua ekor ular berhampiran sebuah kampung  di Shivamogga, negeri Karnataka.
Dia yang merupakan seorang penyelamat ular menangkap haiwan itu bersama rakannya, Roni, sebelum melepaskan kembali reptilia tersebut ke kawasan hutan berdekatan.
Bagaimanapun, Alex secara tiba-tiba cuba mencium mulut  salah seekor haiwan tersebut,  menyebabkan ular itu mematuk bibir lelaki berkenaan dan mencederakannya.
Dia dibawa ke sebuah hospital daerah di Shivamogga untuk mendapatkan rawatan dan dibenarkan pulang beberapa jam kemudian.
Kedua-dua repitilia itu turut dilepaskan ke dalam hutan, namun punca Alex mencium  seekor ular itu tidak dijelaskan.

Video insiden tersebut menjadi tular di media sosial dengan sebilangan pengguna mendakwa bahawa sudah menjadi perkara biasa bagi penduduk tempatan bertembung atau dipatuk ular.
“Tiada sesiapa yang pernah mati dipatuk ular di sebuah kampung berhampiran Varanasi di mana ular tedung berkeliaran seperti anjing jalanan,” kata seorang netizen.
Tidak dinyatakan spesies ular yang mematuk Alex, namun ia  kelihatan seperti ular tedung dan berkemungkinan juga bukan daripada spesies yang sangat berbisa. – Agensi


Dadah dalam peket minuman perisa buah-buahan
Oleh SAFINA RAMLI

3 Oktober 2022, 5:57 pm
GEORGE TOWN – Polis menahan empat individu termasuk sepasang kekasih yang dipercayai anggota sindiket pengedaran dadah dalam beberapa serbuan di daerah Timur Laut di sini pada 28 September lalu.
Ketua Polis Daerah Timur Laut, Asisten Komisioner Soffian Santong berkata, menerusi penahanan empat suspek berusia 23 hingga 34 tahun itu, polis berjaya membongkarkan penemuan dadah jenis methylenedioxy-methamphetamine (MDMA) dalam bentuk serbuk minuman pracampuran.
Menurutnya, dadah pelbagai perisa termasuk buah-buahan itu dipercayai dibekalkan di pusat-pusat hiburan di sekitar negeri ini dengan harga RM150 hingga RM250 setiap bungkus.
“Polis telah melakukan tiga serbuan di lokasi berbeza dan merampas MDMA 3,150 gram ketamin (57.33 gram), pil ekstasi (123 biji) dan pil eramin 5 (enam biji) yang kesemuanya bernilai RM168,034,” katanya dalam sidang akhbar di Ibu Pejabat Polis Daerah (IPD) Timur Laut, di sini hari ini.
Mengulas lanjut, beliau berkata, polis bertindak menyerbu sebuah kondominium di Jelutong pada 2.30 petang dan menahan sepasang kekasih.
“Suspek terdiri daripada seorang lelaki tempatan berusia 27 tahun serta wanita warga asing berumur 29 tahun, di sini polis merampas 65 gram MDMA dan enam biji pil eramin 5.

“Kemudian pihak polis menyerbu sebuah lagi kondominium di Pengkalan Weld dan menahan seorang lelaki berusia 23 tahun dan merampas 131 bungkusan pelbagai perisa serbuk minuman yang dicampur dengan dadah MDMA seberat 3.085 gram dan ketamin (22 gram),” katanya.
Soffian berkata, dengan penangkapan suspek-suspek itu, polis berjaya mengesan seorang lagi ahli sindiket itu di Jalan Tunku Kudin 2, Gelugor.
“Suspek ketika itu sedang memandu sebuah kereta jenis Nissan Almera dan ketika pasukan polis mahu menjalankan pemeriksaan ke atasnya suspek bertindak memecut dan memandu kereta ini secara berbahaya.
“Polis mengejar kereta suspek kira-kira lapan kilometer dan kemudian polis bertindak melepaskan tembakan sebanyak tujuh das ke arah tayar kenderaan suspek bagi memberhentikannya.
“Hasil pemeriksan ke atas suspek, polis menemui 123 biji pil ekstasi dan 10 paket ketamin mengandungi sebanyak 35.33 gram,” jelasnya.
Beritahunya, siasatan mendapati suspek berperanan membekalkan semua dadah kepada ahli sindiket lain sebelum mereka mencampurkan dalam pelbagai minuman berperisa.
“Kita dapati modus operandi sindiket ini adalah menjalankan kegiatan penjualan dadah menerusi aplikasi WeChat dan berdasarkan maklumat, sindiket ini bergiat aktif sejak Jun lalu,” katanya turut disita adalah wang tunai sebanyak RM1,150 dan dua buah kenderaan bernilai RM128,000.
“Tiga daripada suspek merupakan penganggur manakala seorang lagi bekerja sebagai pemandu e-hailing. Kesemua mereka direman hingga 7 Oktober ini bagi membantu siasatan mengikut Seksyen 39B Akta Dadah Berbahaya 1952,” tambahnya. – KOSMO! ONLINE


92 terbunuh dalam demonstrasi antikerajaan yang berlanjutan di Iran
Oleh KOSMO!

3 Oktober 2022, 6:00 pm
TEHRAN – Sekurang-kurangnya 92 orang terbunuh dalam pertempuran ganas di Iran semasa protes antikerajaan yang dicetuskan oleh  kematian Mahsa Amini, lapor portal berita MailOnline semalam.
Mahsa, 22, meninggal dunia pada 16 September lalu ketika dalam tahanan polis selepas dia diberkas kerana tidak memakai tudung dengan sempurna.
Ketika protes memasuki minggu ketiga semalam, kumpulan Hak Asasi Manusia Iran (IHR) berkata, sekurang-kurangnya 92 orang telah terbunuh.
Pertempuran antara peserta tunjuk perasaan dan anggota pasukan keselamatan meningkat di bandar-bandar di seluruh Iran selama 16 malam berturut-turut. Protes itu mula tercetus di wilayah-wilayah barat yang menempatkan kediaman Mahsa serta penduduk Kurdis.
Sebilangan wanita di Iran bertindak membakar tudung mereka ketika protes yang berlaku di lebih 150 bandar di seluruh negara.
Peserta tunjuk perasaan turut  melempar bom api dan menyerang ibu pejabat akhbar harian ultrakonservatif Iran, Kayhan, di Teheran kelmarin.

Protes tersebut terus  berlanjutan dengan  41 orang terbunuh dalam pertempuran di tenggara Iran iaitu  sebuah kawasan bersempadan dengan Afghanistan dan Pakistan pada Jumaat lalu, kata IHR.
Demonstrasi di tenggara Iran itu pula berlaku  selepas seorang ketua polis wilayah tersebut dituduh memperkosa seorang remaja perempuan di Zahedan.
IHR menuduh anggota keselamatan Iran sebagai menggunakan ‘kekerasan berdarah’ untuk mematahkan  protes di Zahedan yang berlaku selepas solat Jumaat. – Agensi


Dewan Rakyat lulus RUU anti hendap
Oleh NUR HUDA MUSA

3 Oktober 2022, 6:11 pm
PETALING JAYA – Dewan Rakyat hari ini telah meluluskan Rang Undang-Undang (RUU) Kanun Keseksaan (Pindaan) 2022 anti-hendap.
Rang Undang-Undang itu diluluskan selepas bacaan kali ketiga di Dewan Rakyat hari ini.
Terdahulu, ia dibentangkan Timbalan Menteri di Jabatan Perdana Menteri (Parlimen dan Undang-undang), Datuk Mas Ermieyati Samsudin di Dewan Rakyat untuk bacaan pertama pada 4 Ogos lalu.
Pindaan Kanun Keseksaan itu menjadikan mengintai, sama ada secara maya atau sebaliknya, satu kesalahan yang boleh dihukum penjara sehingga tiga tahun, denda atau kedua-duanya sekali. – KOSMO! ONLINE


Pelakon terkenal didakwa esok, muat naik kandungan sumbang
Oleh KOSMO!

3 Oktober 2022, 6:04 pm
PUTRAJAYA – Seorang pelakon lelaki terkenal tanah air bakal dihadapkan ke Mahkamah Sesyen Sepang esok susulan tindakannya memuat naik satu klip video yang dikatakan mengandungi elemen sumbang di media sosial baru-baru ini.
Pendakwaan terhadap pelakon itu akan dijalankan mengikut Seksyen 233 Akta Komunikasi dan Multimedia 1998.
Jika sabit kesalahan, pelakon lelaki itu boleh dikenakan denda sehingga RM50,000 atau penjara selama setahun atau kedua-duanya.
Terdahulu, hantaran pelakon itu mengundang pelbagai reaksi orang ramai apabila klip video yang dimuat naiknya dikatakan tidak sesuai untuk dipertontonkan khususnya di Malaysia kerana mengandungi elemen sumbang.
Susulan itu, pelakon dan juga model berusia 36 tahun itu menerima kecaman daripada netizen dengan rata-rata daripada mereka tidak bersetuju dengan tindakan memuat naik video itu. – KOSMO! ONLINE


Piala AFC: KL City perlukan lebih sokongan
Oleh MOHD. FITRIE MUHAMAD

3 Oktober 2022, 6:00 pm
SEKALIPUN kurang mendapat sokongan daripada pihak swasta, Kuala Lumpur City membuktikan kejayaannya mara ke final antara zon Piala Konfederasi Bola Sepak Asia (AFC) tidak hanya bersandarkan kepada kemewahan semata-mata.
Sepanjang perjalanan di pentas itu musim ini, hubungan dan kemahuan pemain menjadi nadi sebenar kepada kejayaan skuad The City Boys sekaligus menyerlahkan wang ringgit tidak menjadi penentu kepada kejayaan sesebuah pasukan.
Presiden Persatuan Bola sSpak Kuala Lumpur (KLFA), Khalid Abdul Samad turut mengakui pencapaian yang diraih pasukan ketika ini tidak seiring dengan sokongan yang diterima.
“Ini perlawanan penting buat kami kerana kalau menang, KL City akan muncul sebagai juara Asia Timur. Ia pencapaian terbaik sepanjang 32 tahun, tetapi malangnya kita tidak dapat sokongan padu daripada semua pihak.
“Pencapaian kita adalah yang terbaik, tetapi sokongan paling kurang. Perjalanan ke Uzbekistan ini pun telan belanja tinggi, keseluruhannya termasuk tambang dan penginapan ia tidak kurang RM500,000.
“Sumbangan setahun daripada DBKL (Dewan Bandaraya Kuala Lumpur) RM5 juta, bunyinya besar, tetapi dalam bola sepak, ada negeri lain yang lebih tinggi lagi. Untuk benar-benar capai kejayaan, kami amat perlukan sokongan daripada semua pihak,” katanya pada sidang media hari ini.

Juara Piala Malaysia musim lalu ini dijadualkan menentang kelab Uzbekistan, Sogdiana Jizzakh di Kompleks Sukan Sogdiana dan jika menang, KL City akan membuat perhitungan dengan kelab Oman, Al Seeb ataupun Al-Riffa SC (Bahrain).
Kemenangan ke atas Sogdiana Jizzakh bakal menjadi pelengkap gemilang buat KL City memandangkan Stadium Bola Sepak Kuala Lumpur, Cheras dipilih sebagai venue final yang dijadualkan 22 Oktober ini. – KOSMO! ONLINE


APM tumpaskan sawa batik 120 kilogram
Oleh NOR AINNA HAMZAH

3 Oktober 2022, 6:27 pm
KUALA PILAH – Angkatan Pertahanan Awam Malaysia (APM) Kuala Pilah mengambil masa kira-kira 30 minit bagi menangkap seekor ular sawa seberat 120 kilogram di Kampung Juasseh Kapitan, di sini, tengah malam tadi.
Pegawai APM Daerah Kuala Pilah, Lt. (PA) Mohamad Ghazali Abd Rahim berkata, pasukannya menerima aduan kira-kira pukul 12.37 tengah malam memaklumkan terdapat seekor ular sawa batik berada di dalam sebuah kandang kambing usang.
Menurutnya, pemanggil memaklumkan bahawa dua ekor kambingnya terkorban akibat serangan dari ular bersaiz besar itu.
“Pemilik ternakan itu juga memaklumkan bahawa separuh badan seekor Kambing miliknya telah dibaham dan beliau mengambil tindakan dengan mengganggu ular tersebut sehingga ular itu memuntahkan semula mangsanya.
“Setibanya di lokasi pada pukul 12.49 tengah malam, anggota APM berjaya menangkap seekor sepanjang empat meter itu dengan kerjasama orang awam,” katanya dalam satu kenyataan hari ini.
Mohamad Ghazali berkata, ular itu telah dibawa ke Pusat Kawalan Operasi Daerah (PKOD) Kuala Pilah sebelum diserahkan kepada pihak Perhilitan untuk tindakan selanjutnya. – KOSMO! ONLINE


Dewan Rakyat: Jabatan Penjara tolak permohonan Najib hadir ke Parlimen
Oleh NUZULSHAM SHAMSUDDIN

3 Oktober 2022, 6:39 pm
KUALA LUMPUR – Jabatan Penjara Malaysia (JPM) menolak permohonan bekas Perdana Menteri, Datuk Seri Najib Tun Razak untuk menghadiri persidangan Parlimen yang berlangsung bermula hari ini.
Perkara itu dinyatakan peguam Tan Sri Muhammad Shafee Abdullah selepas perbicaraan Najib, 69, dalam kes 1Malaysia Development Berhad (1MDB) di Mahkamah Tinggi Kuala Lumpur.
Menurut Muhammad Shafee pihaknya telah mengemukakan permohonan bagi membenarkan Ahli Parlimen Pekan itu ke Parlimen pada 19 September lalu namun JPM telah menolak permohonan tersebut.
“Pihak penjara telah menolak permohonan kami untuk membenarkan Najib menghadiri sidang Parlimen atas faktor keselamatan.
“Saya rasa agak tersilap, pastinya parlimen lebih selamat daripada mahkamah. Oleh kerana permohonan ditolak, kami telah menulis rayuan kepada Menteri Dalam Negeri, dan menulis surat kepada speaker Dewan Rakyat, Tan Sri Azhar Azizan Harun,” katanya.
Tambah Muhammad Shafee lagi, Najib masih lagi seorang ahli parlimen dan sepatutnya dia diberikan hak untuk hadir pada sidang parlimen yang mana hak untuk berjumpa dengan wakil dan rakyat dikawasannya.

Pada 8 September lalu, Azhar Azizan menerima dokumen tambahan berkaitan kedudukan Najib yang kekal sebagai Ahli Parlimen Pekan, buat masa ini.
Beliau berkata, dokumen tambahan itu antara lain surat daripada Tetuan Shafee & Co bertarikh 7 September 2022 mengenai permohonan Semakan Jenayah (Review) menurut Kaedah 137 Kaedah Mahkamah Persekutuan 1995 kepada Mahkamah Persekutuan.
Najib sedang menjalani penjara 12 tahun dan denda RM210 juta di Penjara Kajang dalam kes dana SRC International Sdn. Bhd.- KOSMO! ONLINE


Harga maksimum minyak masak botol turun lagi
Oleh KOSMO!

3 Oktober 2022, 5:16 pm
PETALING JAYA – Minyak masak dalam botol 5 kilogram (kg) akan dijual pada harga maksimum RM31.50 berbanding RM33.50 mulai Sabtu ini hingga 7 November depan.
Penurunan dilaksanakan bagi program Harga Kawalan berasaskan nilai ambang Crude Palm Oil.
Menteri Perdagangan Dalam Negeri dan Hal Ehwal Pengguna (KPDNHEP), Datuk Seri Alexander Nanta Linggi berkata, bagi tempoh yang sama, minyak botol 3kg akan dijual pada harga RM19.90 berbanding RM21.10.
Katanya, harga minyak masak 2kg pula dijual pada harga RM13.50, manakala 1kg pada harga RM7.10.
“Harga baharu ini berkuat kuasa pada 8 Oktober hingga 7 November ini. Adalah diharapkan penetapan harga baharu bagi minyak masak tulen kemasan botol berupaya memberi manfaat kepada Keluarga Malaysia,” katanya di sini semalam.
Dalam pada itu, kata Alexander, tindakan akan diambil di bawah Akta Kawalan Harga dan Antipencatutan 2011 dan dikenakan penalti bagi mana-mana pihak yang sengaja menjual melebihi harga maksimum yang telah ditetapkan.

“KPDNHEP menyeru semua pihak membantu menjadi mata dan telinga kepada kerajaan dengan menyalurkan maklumat berkaitan pelanggaran undang-undang agar tiada pihak yang mengambil kesempatan,” jelasnya. – KOSMO! ONLINE


Misbun percaya anak-anak buahnya miliki peluang di Santander
Oleh MUHAMMAD HELMEE RAMLI

3 Oktober 2022, 5:33 pm
MESKIPUN menampilkan aksi kurang memberangsangkan pada Kejohanan Badminton Siri Antarabangsa Remaja Malaysia bulan lalu, namun barisan pemain muda negara tetap ada peluang untuk merangkul gelaran pada Kejohanan Badminton Remaja Dunia di Santander, Sepanyol.
Pengarah Pembangunan Remaja Persatuan Badminton Malaysia (BAM), Datuk Misbun Sidek percaya anak-anak buahnya mampu menggalas cabaran tersebut dengan memberikan tentangan sengit kepada pasukan-pasukan bertanding.
Bekas ketua jurulatih skuad badminton kebangsaan itu menaruh sepenuh kepercayaan terhadap barisan pemainnya biarpun tidak tahu kekuatan pemain pasukan lain berikutan kurang kejohanan akibat Covid-19.
“Pada pertandingan peringkat umur ini, tahap permainan semua pasukan boleh dikatakan hampir sama. Oleh itu, tidak ada jaminan mengenai pemain mana yang mampu menang atau sebaliknya,” katanya.
Beliau yang juga legenda badminton tanah air menegaskan, pencapaian pemain-pemain muda negara, terutamanya perseorangan lelaki, Justin Hoh pada Siri Antarabangsa Remaja Malaysia sebelum ini tidak boleh dijadikan sebagai kayu ukur.
Justin yang menghuni ranking No.2 dunia kategori remaja dijangka turun sebagai pilihan pada kejohanan yang akan berlangsung pada 24 hingga 30 Oktober ini selepas merangkul empat kejuaraan musim ini.

“Walaupun usia baru menjengah 18 tahun, namun prestasi yang ditampilkan Justin musim ini sudah membolehkan dia memenangi empat gelaran termasuk Kejohanan Bawah 21 tahun Kebangsaan, Kejohanan Antarabangsa Bon dan India serta Terbuka Croatia.
“Bukan sesuatu yang mudah untuk memenangi empat kejohanan berturut-turut terutamanya dengan status sebagai pemain remaja. Prestasi yang ditampilkan Justin sangat konsisten,” ujar Misbun.
Dalam pada itu, Misbun menegaskan, Malaysia perlu melepasi halangan Indonesia di suku akhir terlebih dahulu jika mahu melangkah lebih jauh dalam acara berpasukan pada kejohanan di Santander nanti. – KOSMO! ONLINE


Cuaca buruk hampir seluruh negara petang ini
Oleh NUR HUDA MUSA

3 Oktober 2022, 4:50 pm
PETALING JAYA – Jabatan Meteorologi Malaysia (MetMalaysia) petang ini mengeluarkan amaran ribut petir di hampir seluruh negara pada petang ini.
MetMalaysia dalam satu kenyataan berkata, amaran itu dikeluarkan susulan hujan lebat serta angin kencang di seluruh negeri Perlis, Kedah, Pulau Pinang, Terengganu, Wilayah Persekutuan Kuala Lumpur, Wilayah Persekutuan Putrajaya, Negeri Sembilan, Melaka dan Johor sehingga 7 malam nanti.
Turut diberikan amaran ialah beberapa daerah di Perak, Kelantan, Pahang, Selangor, Sarawak dan Sabah.
“Ribut petir, hujan lebat dan angin kencang dijangka melanda daerah Kerian, Larut, Matang Dan Selama, Kuala Kangsar, Kinta, Kampar, Batang Padang dan Muallim, Perak.
“Keadaan itu juga diramalkan boleh berlaku di Kelantan melibatkan daerahb Tumpat, Pasir Mas, Kota Bharu, Bachok dan Pasir Puteh,” katanya di sini hari ini.
Sementara itu di Pahang pula, amaran ribut petir dikenakan bagi daerah Tanah Tinggi Cameron, Lipis, Jerantut, Kuantan, Pekan dan Rompin.

“Keadaan sama juga boleh berlaku di Selangor iaitu di Hulu Selangor, Gombak, Petaling, Hulu Langat dan Sepang.
“Di Sarawak pula, amaran ribut petir dikeluarkan bagi daerah Sarikei (Sarikei dan Meradong), Mukah, Kapit (Belaga), Bintulu, Miri (Telang Usan) dan Limbang,” jelasnya.
Tambah kenyataan itu, MetMalaysia berkata, cuaca buruk juga boleh berlaku di Sabah iaitu di Pedalaman (Sipitang), Pantai Barat (Papar, Putatan, Penampang, Kota Kinabalu, Tuaran dan Kota Belud), Sandakan (Tongod, Kinabatangan dan Sandakan) dan Kudat (Kota Marudu dan Kudat).
“Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter per jam yang hampir atau dijangka berlaku melebihi sejam,” tambahnya. – KOSMO! ONLINE


Bukan salah Ashira, saya tak jujur rahsiakan penyakit – Bad Indigo
Oleh NUR EMIRA SAIZALI

3 Oktober 2022, 5:25 pm
PETALING JAYA – Penyanyi Bad Indigo akhirnya membuka mulut merungkaikan punca sebenar sehingga perkahwinannya dengan Ashira Aziz sekadar bertahan sekitar setahun sejak bernikah Mac 2021.
Akuinya Bad, sikap pentingkan diri merahsiakan penyakit yang dihidapinya sebelum mendirikan rumah tangga menjadi punca perceraian mereka.
Bad menerusi satu hantaran Instagram berkata, pendedahan tersebut dilakukannya kerana tidak sanggup melihat bekas isterinya terus menerima kecaman hebat daripada orang ramai dengan tuduhan tidak berasas.
“Selama ini saya diam tetapi sekarang makin teruk dia kena kecam dengan netizen. Perceraian ini bukan salah dia tetapi saya.
“Saya yang tak jujur dengan dia iaitu tentang penyakit yang saya ada. Apabila sudah bernikah, baru saya tahu betapa teruknya sakit ini,” katanya.
Bad atau nama penuhnya Badrul Izhan Yeop Abdullah mengakui sikap tidak jujur tersebut tercetus kerana perasaan takut kehilangan Ashira, namun akhirnya memakan dirinya semula.

“Tidak adil untuk dia selepas saya yang tidak jujur sebab takut hilang dia dan tak mahu pada saya.
“Semua itu agak penting diri dan akhirnya kami tetap berpisah juga.
“Apabila tak jujur sejak mula, kepercayaan akan hilang, itu silap besar saya dan Ashira yang jadi mangsa. Saya minta maaf banyak-banyak kepada semua termasuk Ashira, dia mangsa dalam hal ini,” ujarnya.
Berkongsi lanjut mengenai kecaman, dia turut menempelak segelintir netizen yang tidak berhenti menuduh Ashira dengan pelbagai perkara tidak elok sehingga hari ini.
“Masih ramai yang tak puas hati kerana tidak tahu punca perceraian kami sehingga Ashira dikecam teruk oleh netizen.
“Macam-macam dilemparkan kepadanya seperti menuduhnya meninggalkan suami yang kudung kaki.
“Jika tak tahu pangkal cerita, jangan menyibuk. jika tiada benda elok, jangan bercakap dan itu semua dosa besar. Anda semua tak takut dosa?” ujarnya lagi.
Menerusi video sama, dia yang juga anggota kumpulan Indigo itu berkali-kali memohon maaf atas sikap penting dirinya dan berharap netizen berhenti mencemuh bekas isterinya.
“Saya mohon ampun pada Ashira dan keluarga kerana menyebabkan semua trauma dan kecaman yang diterima. Saya tiada niat untuk semua itu berlaku.
“Jumpa saya terus jika ada yang tidak puas hati dengan Ashira. Jangan buat kesimpulan dan menghakimi orang lain tanpa usul periksa.
“Saya tersilap langkah, minta maaf kepada semua orang yang terpaksa melalui semua ini.
“Kini, saya masih dalam usaha mendekatkan diri dengan Allah SWT, perbaiki kesilapan dan berdoa agar diberikan kesihatan yang baik,” katanya lagi.
Minggu lalu, Ashira mencuri perhatian apabila mendedahkan sedang berkawan rapat dengan kenalan lamanya, Fairul Ezuan namun masih belum bersedia untuk ke fasa perkahwinan susulan trauma yang dilaluinya sebelum ini.
Terdahulu, Bad mendirikan rumah tangga dengan Ashira pada 11 Mac 2021 selepas kedua-dua mereka mula rapat ketika bergelar peserta Gegar Vaganza musim ketujuh.
Namun, selepas tiga bulan mendirikan rumah tangga, pasangan itu diduga dengan masalah kesihatan Bad yang menghidap diabetis sehingga perlu memotong semua jari kaki kirinya.
Jodoh tidak panjang, mereka mengesahkan sudah bercerai pada 23 Jun lalu tanpa berkongsi lanjut punca perpisahan tersebut. Mereka juga tidak dikurniakan cahaya mata.
Sejak bercerai, pelantun lagu Di Ombak Resah itu sering menjadi mangsa kecaman ramai apabila ada yang menuduhnya sanggup meninggalkan suami dalam keadaan sakit. – KOSMO! ONLINE


Bekas suami masih mahu hubungan intim selepas cerai
Oleh KOSMO!

3 Oktober 2022, 5:35 pm
PETALING JAYA – Sudah enam bulan berpisah dengan bekas suami, namun lelaki tersebut sehingga kini masih meminta hubungan kelamin dengan bekas isterinya.
Itu masalah dihadapi seorang wanita dikongsikan menerusi Facebook Peguam Kebajikan berhubung keadaannya yang masih tinggal sebumbung dengan bekas suami ekoran tiada tempat tinggal lain serta tidak mampu bekerja kerana masalah kesihatan.
“Hasil daripada perkahwinan dengan bekas suami, kami dikurniakan empat anak. Bekas suami sering meminta menjalinkan hubungan kelamin, sedangkan kami sudah bukan suami isteri.
“Jka saya tolak kemahuannya, dia akan tuduh saya. Dia akan cakap, ‘dengan orang lain boleh’. Sedangkan saya tidak pernah melakukan perbuatan terkutuk itu,” katanya.
Wanita itu berkata, bekas suaminya juga pernah mencadangkan supaya dia menjadi pelacur sekiranya tidak mampu bekerja untuk menyewa rumah lain.
“Saya boleh keluar dari rumah ini, duduk di kaki lima pun tidak apa. Yang jadi keberatan untuk saya keluar dari rumah adalah anak bongsu saya usia tujuh tahun.

“Dia akan menangis kalau saya tidak ada di rumah sebab saya pernah lari ke rumah adik.
“Bekas suami telefon suruh balik sebab anak menangis tak henti-henti. Untuk pengetahuan, saya sudah tidak ada ibu bapa. Apa perlu saya buat?,” ujarnya. – KOSMO! ONLINE


[VIDEO] Azi alami tekanan emosi
Oleh MUHAMMAD AYMAN GHAFFA

3 Oktober 2022, 4:42 pm
KOTA BHARU – Seorang wanita ejen jualan kosmetik yang dibawa lari ke Thailand selama lebih dua minggu kini berada dalam keadaan selamat di rumah keluarga suaminya di Jalan Kelochor di sini hari ini.
Wanita yang dikenali sebagai Azi,36, itu tiba di rumah berkenaan kira-kira pukul 2.50 petang dengan diiringi Ketua Polis Kelantan, Datuk Muhamad Zaki Harun terus menangis sambil memeluk bapanya, Mohd. Naim Awang,70 dan ibunya, Zahasnah Mohd. Zain, 61.
Azi dilihat memakai tudung berwarna merah jambu, baju lengan panjang berwarna biru gelap dan seluar hitam dilihat berada dalam keadaan sihat.
Menurut Muhamad Zaki, mangsa tiba di Kota Bharu awal pagi tadi dan memakai pakaian lain sebelum menukarnya untuk pulang ke rumah keluarga suami sebentar tadi.
Katanya, wanita itu kini berada dalam keadaan baik, namun mengalami tekanan emosi kerana dibawa lari dalam tempoh yang lama.
“Apa yang penting ketika ini adalah keselamatan mangsa dan kita berjaya membawa pulang wanita itu ke pangkuan keluarganya.

“Polis sudah berusaha keras untuk membawa mangsa pulang. Keselamatan wanita itu merupakan aspek penting buat masa ini apabila dia sudah berada di pangkuan keluarganya,” katanya ketika ditemui pemberita di rumah keluarga suami Azi di sini hari ini.
Menurut Muhamad Zaki, buat masa ini, pihaknya akan membiarkan mangsa bersama keluarganya terlebih dahulu dan polis tetap menjalankan siasatan bagi memantau perkembangan kes tersebut.
Katanya, kes menyelamat mangsa sudah selesai, namun masih ada kes lain yang boleh disiasat berhubung penculikan wanita itu.
“Kita tidak bercadang untuk meletakkan anggota polis untuk mengawal mangsa dan segala keputusan selepas ini bergantung kepada keadaan semasa,” katanya.
Tambahnya, empat daripada tujuh suspek dalam kes itu masih ditahan dan kes disiasat mengikut Seksyen 3(1) Akta Culik 1961. – KOSMO! ONLINE.


Penduduk Bangkok jumpa ular setiap 15 minit
Oleh KOSMO!

3 Oktober 2022, 5:30 pm
BANGKOK – Perkhidmatan talian kecemasan di Bangkok mendedahkan bahawa pihaknya menerima panggilan mengenai penemuan  ular di kediaman penduduk selang 15 minit setiap hari, lapor laman berita Wion News semalam.
Perkembangan itu menyaksikan tangkapan ular di Bangkok sahaja mencecah sebanyak  60,000 ekor setiap tahun.
Data itu didedahkan kepada umum sebagai reaksi kepada siaran foto online oleh seorang penduduk Bangkok mengenai gambar seekor ular sawa besar (spesies ular tidak berbisa) tergantung pada sebatang pokok di daerah Din Daeng.
Menurut operator talian kecemasan, kira-kira 200 panggilan dibuat setiap hari di Bangkok yang meminta bantuan berhubung ancaman haiwan berbahaya termasuk ular, biawak  dan tebuan.
Operator itu berkata, bagaimanapun hampir separuh daripada panggilan yang diterima  adalah mengenai ular.
“Secara purata, laporan dibuat setiap 15 minit dalam tempoh 24 jam,” katanya.

Menurutnya, pihak berkuasa mencatat rekod kejayaan sehingga 90 peratus apabila melibatkan tangkapan ular.
Reptilia yang ditangkap akan dihantar ke Jabatan Taman Negara, Hidupan Liar dan Pemuliharaan Tumbuhan untuk ditempatkan semula dalam persekitaran semula jadi yang lebih sesuai.
Menurut perunding Pertubuhan Taman Zoologi, Dr. Alongkorn Mahanop, tiada angka tepat tentang jumlah sebenar ular yang ada di Bangkok kerana belum ada bancian rasmi populasi ular pernah dilakukan.
Dia membuat anggaran kasar bahawa setiap daerah mungkin mempunyai hampir seribu ekor ular.
“Populasi ular yang tinggi di Bangkok adalah disebabkan penduduknya tidak memakan ular, bermakna ular tidak mempunyai pemangsa di bandar raya itu.
“Namun sumber makanan reptilia itu seperti ayam, anjing dan kucing sangat mudah ditemui di kawasan kediaman penduduk yang menjadi daya tarikan ular masuk ke kawasan manusia,” katanya. – Agensi


ATS bakal bawa jemaah umrah terus dari Kuching ke Jeddah
Oleh AMREE AHMAD

3 Oktober 2022, 5:09 pm
SEPANG – Jemaah umrah dari Sarawak dilihat tidak perlu lagi transit di Lapangan Terbang Antarabangsa Kuala Lumpur (KLIA) bagi menunaikan umrah apabila perjalanan terus dijangka diwujudkan dari negeri itu ke Tanah Suci selepas ini.
Pesawat Kuwait Airways di Lapangan Terbang Antarabangsa Kuala Lumpur (KLIA), Sepang hari ini.
Perkara tersebut dibayangkan oleh ATS Global Travel & Charter Sdn. Bhd. susulan pelantikan syarikat itu sebagai agensi jualan am (GSA) Kuwait Airways untuk pasaran Malaysia.
Menurut Pengerusinya, Datuk A. Aziz Ahmad, syarikat yang beribu pejabat di Kuala Lumpur itu sudah mendapat maklum balas positif kerajaan Sarawak bagi menjayakan hasrat tersebut.
“Ini juga selaras dengan misi kerajaan negeri untuk menjadikan Lapangan Terbang Antarabangsa Kuching sebagai hab umrah bagi umat Islam Borneo,” katanya ketika ditemui pemberita ketika menyambut ketibaan kumpulan pertama penerbangan semula Kuwait Airways ke KLIA hari ini.
A Aziz Ahmad (empat kiri) bergambar bersama juruterbang pada Penerbangan Sulung Kuwait Airways dari Kuwait City ke Kuala Lumpur di Lapangan Terbang Antarabangsa Kuala Lumpur (KLIA), Sepang hari ini.
Mengulas lanjut, A. Aziz berkata, ketika ini memang tiada langsung penerbangan terus ke Tanah Suci dari Sarawak.
“Justeru, kami berminat menjadi perintis bagi menawarkan perkhidmatan itu menerusi Kuwait Airways yang akan terbang sama ada ke terminal Jeddah atau kota suci Madinah di Arab Saudi.

“Langkah itu dijangka dapat menarik ramai umat Islam di negeri jiran seperti Sabah dan Wilayah Persekutuan Labuan selain Brunei dan lima wilayah Kalimantan, Indonesia sendiri,” jelasnya.
Katanya, beliau optimis usaha menjadikan Kuching sebagai hab umrah kedua selepas KLIA akan membolehkan masyarakat Islam di selatan Filipina mengerjakan ibadah itu.
“Hub umrah di Kuching agak strategik di mana ia bakal merancakkan ekonomi Segi Tiga Pertumbuhan ASEAN Timur melibatkan Malaysia, Brunei, Indonesia dan Filipina,” ujarnya.
Bagaimanapun, beliau tidak menyatakan bilakah rancangan itu akan dilaksanakan tetapi memberi bayangan bahawa penerbangan terus tersebut dilakukan dalam masa yang terdekat. – KOSMO! ONLINE


Sindiket seleweng diesel terbesar Segamat tumpas
Oleh FARAHWAHIDA AHMAD

3 Oktober 2022, 4:31 pm
SEGAMAT – Pasukan ‘Task Force’ Kontraban Ibu Pejabat Polis Daerah (IPD) Segamat merampas 61,000 liter minyak diesel bernilai RM130,350 selepas menumpaskan satu sindiket penyelewengan di sebuah gudang kosong di Kampung Logah, Segamat dekat sini, petang semalam.
Ia merupakan sindiket penyeludupan diesel bersubsidi terbesar berjaya ditumpaskan di daerah ini, setakat ini.
Ketua Polis Daerah Segamat, Superintendan Ahmad Zamry Marinsah, berkata, sepasukan pegawai dan anggota menyerbu sebuah lokasi gudang kosong tepi jalan di Kampung Logah, Segamat, pada pukul 5.30 petang.
“Ketika serbuan, terdapat tiga suspek dalam keadaan mencurigakan sedang menjalankan kerja pemindahan minyak yang dipercayai diesel daripada tiga tangki kecil menggunakan hos penyambung, mesin penyedut dan lima buah kompresor.
“Pemeriksaan lanjut ke atas tangki itu mendapati terdapat kira-kira 32,000 liter cecair yang dipercayai minyak diesel manakala tiga tangker kecil mengandungi kira-kira 29,000 liter minyak diesel,” katanya ketika ditemui di lokasi serbuan di Kampung Logah di sini hari ini.
Beliau berkata, hasil siasatan mendapati suspek tidak memiliki lesen sah atau dokumen kebenaran untuk urusan barangan kawalan berjadual dan kesemua minyak berkenaan berjumlah 61,000 liter bernilai RM130,350 dirampas bagi tujuan siasatan.

“Turut disita sebuah lori tangki serta peralatan lain yang digunakan di tempat serbuan dengan anggaran jumlah keseluruhan nilai rampasan bagi kes ini adalah RM270,350,” katanya.
Ahmad Zamry berkata, tiga lelaki rakyat tempatan dari Negeri Sembilan dan Melaka yang berusia diantara 25 hingga 31 tahun turut ditahan bagi siasatan lanjut.
Kes disiasat mengikut Seksyen 21 Akta Kawalan Bekalan 1961. – KOSMO! ONLINE


Kilang ais krim, tauhu kotor kena tutup di Jasin
Oleh MUHAMMAD SHAHIZAM TAZALI

3 Oktober 2022, 4:54 pm
MELAKA – Tiga buah kilang makanan di negeri ini yang memproses tauhu, susu tepung dan ais krim telah diarahkan tutup serta-merta selepas dikesan beroperasi dalam keadaan kotor dalam satu serbuan di Jasin, hari ini.
Pengarah Jabatan Kesihatan Negeri (JKN), Datuk Dr. Rusdi Abd. Rahman berkata, ketiga-tiga kilang itu diberikan notis penutupan selepas diserbu penguat kuasa Bahagian Keselamatan dan Kualiti Makanan (BKKM) bersama Unit Inspektorat dan Perundangan.
“Serbuan ini dilakukan di bawah Program Jaminan Keselamatan Makanan (PJKM) yang bertujuan untuk memastikan semua kilang di Negeri Melaka mendapatkan persijilan sekurang-kurangnya Makanan Selamat Tanggungjawab Industri atau MeSTI.
“Bagaimanapun kita telah mengesan tiga buah kilang masing-masing memproses makanan tauhu, susu tepung dan ais krim yang tidak mematuhi tahap kebersihan ditetapkan dan diarahkan tutup serta-merta,”katanya dalam satu kenyataan akhbar dikeluarkan di sini, hari ini.
Jelasnya, ketiga-tiga kilang itu kenakan tindakan mengikut Seksyen 11 Akta Makanan 1983.
Mengulas lanjut beliau berkata, sehingga hari ini, JKN Melaka telah membuat pemeriksaan ke atas 73 kilang memproses makanan dengan 58 kompaun telah dikeluarkan membabitkan pelbagai kesalahan di bawah Peraturan-Peraturan Kebersihan Makanan 2009.

“JKN Melaka telah mengeluarkan 58 kompaun yang bernilai keseluruhan RM47,350.00.
“Sebanyak 10 buah kilang dikompaun RM25,000 kerana didapati tidak mempunyai PJKM iaitu amalan terancang yang didokumen dan memberi jaminan bahawa mana-mana jenis makanan tertentu tidak akan memudaratkan pengguna apabila dimakan,”katanya. – KOSMO! ONLINE.


Bubar DUN: Negeri Sembilan belum buat keputusan
Oleh ZAKKINA WATI AHMAD TARMIZI

4 Oktober 2022, 9:56 pm
SEREMBAN – Keputusan sama ada Negeri Sembilan akan turut membubarkan Dewan Undangan Negeri (DUN) serentak dengan pembubaran Parlimen ataupun tidak sekiranya Pilihan Raya Umum Ke-15 (PRU15) diadakan dalam masa terdekat masih belum ditentukan.
Menteri Besar yang juga Pengerusi Pakatan Harapan (PH) Negeri Sembilan, Datuk Seri Aminuddin Harun berkata, beliau masih belum membuat keputusan mengenai perkara berkenaan namun akan berhubung dengan rakan sejawatnya di negeri-negeri PH yang lain mengenai isu yang sama.
“Saya boleh katakan bahawa kami bersedia daripada segi jentera pilihan raya untuk menghadapi pilihan raya (bagi peringkat) Parlimen. Namun bagi DUN, belum buat keputusan, (saya) akan dapatkan maklumat daripada sahabat-sahabat, di Selangor dan Pulau Pinang di samping melihat keputusan di negeri lain.
“Mungkin berasingan, sama dengan negeri PH yang lain, kami akan melihat keadaan masih ada masa lagi. Ada yang kata saya takut hilang jawatan (pilihan raya berasingan) tetapi sebenarnya kami memikikran musim hujan dan banjir.
“Sekarang ini, kalau sudah dibubarkan, kami terpaksa bekerja dan keadaan banjir nanti akan utamakan rakyat dan kedua barulah masa pilhan raya pastikan mereka keluar mengundi,” katanya.
Aminuddin berkata demikian selepas menghadiri Majlis Penyampaian Sijil Pengesahan Halal Malaysia dan Ramah Mesra Menteri Besar Bersama Usahawan Kotej Halal Negeri Sembilan di sini hari ini.

Semalam, Ketua Menteri Pulau Pinang, Chow Kon Yeow berkata, kerajaan negeri itu akan merujuk kepada kepemimpinan pusat PH bagi memutuskan sama ada DUN Pulau Pinang akan dibubarkan serentak sekiranya PRU15 diadakan dalam masa terdekat.
Beliau berkata, semua keputusan akan tertakluk kepada tarikh pembubaran Parlimen bagi memberi laluan kepada PRU15 dijalankan.
Pas juga dikatakan akan mengadakan perbincangan semula dalam masa terdekat berhubung pembubaran DUN di Kedah, Kelantan dan Terengganu yang diterajuinya.
Sebelum ini, Aminuddin dilaporkan berkata, kerajaan PH Negeri Sembilan tidak bercadang untuk membubarkan DUN sebelum bulan Mac tahun depan sekiranya Parlimen dibubarkan dan PRU15 diadakan dalam masa terdekat. – KOSMO! ONLINE


Lelaki sakit mental baling pisau di restoran diberkas
Oleh AZMI NORDIN

4 Oktober 2022, 8:38 pm
KUALA LUMPUR – Polis menerima laporan berhubung seorang lelaki dipercayai pesakit mental membaling pisau di sebuah restoran makanan segera di Taman Midah, di sini semalam.
Suspek yang merupakan orang kelainan upaya (OKU) itu telah ditahan oleh orang awam terlebih dahulu sebelum diserahkan kepada pihak polis.
Ketua Polis Daerah Cheras, Asisten Komisiner Zam Halim Jamaluddin berkata, pihaknya menerima laporan berkaitan kes tersebut pada pukul 11.25 pagi.
“Siasatan awal mendapati, suspek adalah OKU dan sedang menerima rawatan di Hospital Kuala Lumpur serta mempunyai kad OKU daripada Jabatan Kebajikan Masyarakat (JKM).
“Lelaki tempatan itu ditahan oleh orang awam selepas kejadian sebelum diserahkan kepada polis untuk tindakan lanjut,” katanya dalam kenyataan hari ini.
Katanya, polis menasihatkan orang ramai supaya tidak membuat sebarang spekulasi yang boleh menimbulkan kekeliruan, kegusaran dan ketenteraman awam.

“Sebarang maklumat berhubung kejadian ini, boleh disalurkan kepada polis di talian 03-9284 5050/5051 atau mana-mana balai polis berhampiran,” ujarnya lagi.
Terdahulu, tular satu klip video berdurasi 18 saat di media sosial memaparkan kejadian seorang lelaki ditangkap oleh orang awam kerana membaling sebilah pisau di sebuah restoran. – KOSMO! ONLINE.


Wanita kongsi idea seterika pakaian ketika bekalan elektrik terputus
Oleh KOSMO!

4 Oktober 2022, 9:30 pm
JAKARTA – Sebuah klip video tular di media sosial Indonesia memaparkan seorang wanita berkongsi idea bernas untuk menyeterika pakaian suaminya ketika bekalan elektrik di rumah terputus lebih 17 jam, lapor laman berita Suara.com.
Video itu dimuat naik dalam akaun Instagram @hariankopas.
“PLN (bekalan elektrik) terputus selama lebih 17 jam pada Isnin, tetap perlu menyeterika pakaian,” demikian keterangan dalam klip video berkenaan.
Wanita itu bertindak memanggang seterika elektrik miliknya di atas sebuah dapur gas selama beberapa minit sehingga panas.
Dia kemudian menggosok pakaian suaminya menggunakan seterika tersebut.
Tindakan itu membantunya menyelesaikan masalah bekalan elektrik kerana suaminya memerlukan pakaian untuk keluar bekerja.

Video tersebut mendapat perhatian netizen di ruangan komen.
“Boleh mencubanya untuk seterika yang sudah rosak, kalau masih berfungsi, lebih baik jangan,” kata seorang netizen.
“Inilah yang saya lakukan berpuluh-puluh tahun lalu apabila terlupa menggosok baju sekolah tetapi bekalan elektrik terputus pada waktu pagi,” komen netizen lain. – Agensi


Isu harta pusaka tidak dituntut membimbangkan – Idris
Oleh MOHD. HUSNI MOHD. NOOR

4 Oktober 2022, 9:52 pm
PUTRAJAYA – Tiada kesepakatan antara waris, sering berlaku perbalahan tentang hak masing-masing dan waris merasakan proses tuntutan harta pusaka terlalu rumit untuk diuruskan.
Itu antara alasan yang didedahkan menyebabkan banyak isu harta pusaka tidak dituntut yang dihadapi umat Islam di Malaysia.
Perkara itu didedahkan Menteri di Jabatan Perdana Menteri (Hal Ehwal Agama), Datuk Idris Ahmad menerusi hantaran di Facebook hari ini selepas mengadakan perbincangan dengan pelbagai agensi berkaitan.
Idris berkata, sikap tidak mengendahkan pengurusan harta pusaka si mati menyebabkan banyak harta pusaka yang tidak dituntut.
“Isu tidak mengurus tuntutan harta pusaka ini amatlah membimbangkan,” katanya
Ujar beliau, ketika ini, Jabatan Kemajuan Islam Malaysia (Jakim) sedang menyusun dan mencari mekanisme terbaik untuk memudahkan pengurusan harta pusaka di Malaysia.

Idris berkata, satu perbincangan khusus juga telah diadakan hari ini bagi membincangkan isu berkenaan yang disertai Jabatan Ketua Pengarah, Tanah dan Galian (JKPTG), Amanah Raya Berhad (ARB), Majlis Agama Islam Selangor (MAIS), Jabatan Kehakiman Syariah Malaysia (JKSM).
“Ia turut disertai Jabatan Waqaf, Zakat dan Haji (Jawhar), Jabatan Peguam Negara(AGC), Pejabat Ketua Pendaftar Mahkamah Persekutuan, Mahkamah Syariah Wilayah Persekutuan(MSWP), Majlis Agama Islam Wilayah Persekutuan (MAIWP), Pejabat Mufti Wilayah Persekutuan (PMWP) serta ahli akademik.
“Saya mendengar dan mengamati setiap pembentangan daripada kesemua agensi berkenaan, pelbagai input dipersembahkan dalam memperkasakan dasar dan mengatasi isu-isu yang timbul dalam masyarakat kita hari ini.
“Mudah-mudahan perbincangan ini mencapai objektif yang digariskan seterusnya dapatan-dapatan yang diperoleh dapat dijadikan panduan oleh agensi kerajaan amnya dan masyarakat khususnya,” katanya. – KOSMO! ONLINE


Pegawai bank dipuji, mudahkan urusan ibu OKU
Oleh KOSMO!

4 Oktober 2022, 10:22 pm
PETALING JAYA – Seorang wanita melahirkan rasa syukur apabila proses mengeluarkan wang simpanan ibunya yang menghidap strok dipermudah pegawai sebuah bank selepas dia terlupa membawa MyKad warga emas berkenaan.
Melalui perkongsian video dimuat naik di media sosial miliknya, @s..nas memaparkan situasi tersebut dipercayai berlaku di Machang, Kelantan.
Lebih terharu, video berdurasi 21 saat itu turut menunjukkan pegawai bank tersebut sanggup datang ke kereta untuk mengambil cop jari ibunya.
“Datang bank bawa mak yang strok, nak keluarkan duit mak tetapi tertinggal MyKad.
“Nak balik rumah, ambil MyKad jauh pula, namun dengan jasa baik budi bicara pihak bank, Alhamdulillah boleh,” kata @s..nass.
Susulan itu, rata-rata orang ramai tersentuh melihat situasi terbabit dan mengucapkan terima kasih atas keprihatinan pegawai bank tersebut.

Video itu yang dimuat naik semalam telah mendapat sebanyak 262,000 tontonan dengan 10,900 tanda suka.
“Ni baru betul datang kat kereta, bukan yang sakit terpaksa bawak masuk sekali dengan katil. Harus memiliki hati yang memahami sesama sendiri,” ujar @ikhlaskepadaAllah.
“Alhamdulillah ada timbang rasa untuk warga emas,” kata @einafazli.
“Inilah kita nak dalam perkhidmatan,” seloroh @ahmadasrul3243. – KOSMO! ONLINE


Ingatkan bapa dan anak, rupanya suami isteri
Oleh KOSMO!

4 Oktober 2022, 9:00 pm
JAKARTA – Sepasang suami isteri di Medan, Indonesia, menjadi perhatian netizen kerana mempunyai perbezaan umur  ketara sehingga membuatkan ramai menyangka mereka adalah  bapa dan anak, lapor portal berita Wolipop hari ini.
Berdasarkan video yang dimuat naik di TikTok, wanita bernama Uswatun Hasanah berkongsikan gambar perkahwinan  dengan suaminya.
“Saya berlatih untuk senyum agar nampak berseri sebelum hari perkahwinan,” katanya menerusi hantaran tersebut.
Video itu menjadi tular dengan netizen memberikan pelbagai komen.
“Anda sangat cantik. Ketawa dan senyum kerana bahagia,” komen seorang netizen.
“Oh, itu suaminya. Saya fikirkan bapanya,” kata seorang lagi pengguna.

Wolipop kemudian menghubungi Uswatun bagi mengesahkan video tersebut.
Menurut wanita berkenaan, dia dan suaminya bekerja bersama pada tahun 2017.
“Tahun 2017 bekerja bersama, 2022 tinggal serumah (berkahwin),” kata Uswatun. – Agensi


UiTM FC layak Piala Malaysia tanpa pemain import, profesional
Oleh ABDUL RAZAK IDRIS

4 Oktober 2022, 11:37 pm
SHAH ALAM – Kejayaan pasukan bola sepak Universiti Teknologi Mara (UiTM), UiTM FC yang layak ke Piala Malaysia secara merit disifatkan satu pencapaian yang membanggakan.
Menurut Presiden UiTM FC, Prof. Dr. Mohd. Sazili Shahibi, lebih manis apabila kejayaan itu dicapai dengan dibarisi seratus peratus pelajar UiTM tanpa pemain import mahu pun profesional.
“Tahun ini UiTM FC mencapai kecemerlangan apabila layak secara merit ke Piala Malaysia.
“Ia membuktikan UiTM FC yang diwakili pelajar-pelajar UiTM mampu mencatatkan kejayaan yang memberangsangkan dan saya berharap pelajar kita mengecap kejayaan yang cemerlang,” katanya selepas majlis perasmian penutup dan penyampaian Hadiah Karnival Sukan Mahasiswa (Karisma) UiTM di Pusat Sukan UiTM malam ini.
Terdahulu Liga Bola Sepak Malaysia (MFL) minggu lalu mengumumkan, pasukan yang mewakili Liga Super ke Piala Malaysia ialah JDT FC, Sabah FC, Negeri Sembilan FC, Terengganu FC, Kedah Darul Aman FC, Kuala Lumpur City FC, Sri Pahang FC, Selangor FC, Petaling Jaya (PJ) City FC dan Penang FC.
Manakala, pasukan dari Liga Perdana yang layak adalah Kelantan FC, Kuching City FC, Kelantan United FC, Polis Diraja Malaysia (PDRM) FC dan UiTM FC.

Sementara itu mengulas mengenai penganjuran Karisma 2022 beliau berkata, kontinjen UiTM Cawangan Selangor telah dinobatkan juara keseluruhan daripada 14 kampus yang mengambil bahagian dengan mengutip 18 pingat emas, 10 perak dan 10 gangsa. – KOSMO!ONLINE


‘Perang Dunia’ selepas wanita lihat suami sahabat karib curang
Oleh KOSMO!

4 Oktober 2022, 10:00 pm
WASHINGTON – Seorang wanita di Amerika Syarikat hampir memulakan pergaduhan di dalam sebuah hospital setelah melihat suami rakannya memeluk wanita lain yang sedang hamil, lapor akhbar New York Post semalam.
Chakera Henry tular selepas memuat naik klip video di TikTok yang menceritakan kejadian tersebut.
Wanita itu menjelaskan situasi di mana dia terserempak dengan lelaki curang itu dan segera menghubungi sahabat karibnya.
“Ia agak pelik. Saya menyaksikan apa yang berlaku dan menyedari dia memeluk wanita itu,” katanya.
Chakera bertindak mendekati lelaki itu dan bertanya khabar isterinya.
Dia terkejut apabila lelaki itu mendakwa bahawa dia sebenarnya belum berkahwin. Bagaimanapun, kata Chakera, dia sendiri menyaksikan perkahwinan mereka dan dia pernah berkunjung ke rumah sahabat karibnya.

Penafian lelaki itu mengenai perkahwinan bersama rakannya membuatkan Chakera menghubungi wanita tersebut supaya datang ke hospital tanpa memberitahu alasan sebenar.
“Anda semua, ‘Perang Dunia Kedua’ akan berlaku di sini kerana satu rahsia akan terbongkar,” katanya.
Dia mengakhiri video itu dengan menyatakan rasa simpatinya terhadap wanita hamil itu yang tidak tahu mengenai perkahwinan lelaki tersebut. – Agensi


Liga Super: JDT tetap ampuh beraksi dengan 10 pemain
Oleh MOHD. RAFIE AZIMI

4 Oktober 2022, 11:41 pm
ALOR SETAR – Beraksi dengan kelebihan seorang pemain sepanjang 45 minit babak kedua perlawanan tidak mampu membantu Kedah Darul Aman FC (KDA FC) untuk menewaskan juara Liga Super Johor Darul Ta’zim (JDT) apabila tewas 3-1 di laman sendiri, malam ini.
Pada perlawanan yang disaksikan hampir 15,000 penonton itu, KDA FC terlebih dahulu mengejutkan jagoan selatan apabila Ronald Ngah Wanja menampilkan kelincahan dengan melakukan gerakan solo dari tengah padang, sebelum melepaskan rembatan leret dari luar kotak penalti untuk gol pertama tuan rumah pada minit ke-12.
JDT selaku pasukan dipenuhi bintang bagaimanapun jelas tidak patah semangat dengan mereka hampir menyamakan kedudukan pada minit ke-26 menerusi Leandro Velazquez, namun rembatan pemain tengah dari Argentina itu terkena badan ‘kereta kebal’ KDA FC, Rodney Celvin walaupun penjaga gol tuan rumah, Mohd. Shahril Saari sudah pun tertewas.
Pada minit ke-30, KDA FC hampir menambah jaringan, namun rembatan volley pemain import dari Jordan, Mahmoud Al-Mardi dari dalam kotak penalti tersasar ke kiri gawang lawan.
JDT akhirnya berjaya menyamakan kedudukan pada minit ke-36 apabila sungkitan pemain tengah mereka, Mohd. Afiq Fazail berjaya sampai kepada bintang import dari Brazil, Bergson Da Silva untuk dia mudah membuat tolakan menggunakan kaki kanan menewaskan Mohd. Shahril.
Dua minit berselang, Bergson hampir sekali lagi melakukan jaringan menerusi kaedah yang sama namun sepakannya kali ini tersasar meskipun cuma berdepan satu sama satu dengan Mohd. Shahril.

Pada minit terakhir babak pertama, JDT kehilangan seorang pemain apabila Bergson dilayangkan kad merah oleh pengadil, Hamdan Awang kerana menyiku Rodney.
Kekurangan seorang pemain bagaimanapun seakan tidak memberi kesan kepada JDT apabila mereka terus memulakan asakan sebaik pengadil memulakan babak kedua.
Rembatan Arif Aiman Mohd. Hanapi pada minit ke-48 dari luar kotak penalti sedikit melepasi palang manakala sepakan percuma Leandro tiga minit kemudian, berjaya ditepis Mohd Shahril yang melayangkan badan ke kanan gawang.
Usaha keras JDT akhirnya membuahkan hasil apabila mereka memperoleh sepakan penalti pada minit ke-59 setelah penyerang kebangsaan, Syafiq Ahmad dijatuhkan pemain pertahanan KDA FC, Azmeer Aris.
Leandro yang dipertanggungjawabkan mengambil sepakan penalti itu kemudian melepaskan rembatan padu ke kiri gawang lawan untuk JDT mendahului 2-1.
Dua minit kemudian, kelekaan Muhamad Azmeer sekali lagi mengundang padah apabila Syafiq terlepas dari kawalannya dan hanya berdepan satu sama satu dengan Mohd. Shahril. Begitu pun rembatan Syafiq kali ini berjaya ditepis Mohd. Shahril yang sudah pun bersedia menutup sudut kiri gawang.
Percubaan pertama KDA FC pada babak kedua hanya hadir pada minit ke-66 apabila Ronald menerima hantaran lambung dari Fayadh Zulkifli namun tandukannya sedikit tersasar ke kiri pintu gol pelawat.
Pada minit ke-78 benteng pertahanan KDA FC hanya perlu menyalahkan diri sendiri apabila salah seorang pemain pertahanan mereka membuat kesilapan dengan melakukan hantaran yang tidak sampai kepada rakan dalam kotak penalti.
Bola itu kemudiannya dirampas Arif Aiman yang membuat tolakan kepada Afiq bagi disempurnakan dengan rembatan deras untuk gol ketiga JDT. – KOSMO! ONLINE


Ada beza rockers dengan beruk – Awie Wings
Oleh HANISAH SELAMAT

4 Oktober 2022, 8:39 pm
KUALA LUMPUR –  Vokalis Wings, Datuk Awie menggesa penyanyi rock tidak menjadikan genre diperjuangkan sebagai lesen berkelakuan kurang sopan dengan alasan menjiwai persembahan.
Pemilik nama sebenar Ahmad Azhar Othman itu berkata, sebagai masyarakat Timur yang berpegang kuat kepada adat dan adab, seharusnya anak seni tempatan tidak membudayakan pelakuan kurang manis.
“Memang genre muzik rock itu keras selain memiliki kategori tertentu macam punk rock, death metal dan sebagainya, tetapi kita jangan jadi generasi tak bertamadun.
“Kita di Malaysia, membudayakan kelakuan yang tidak baik itu tak seharusnya diamalkan. Janganlah ambil yang negatif atau buat perkara aneh.
“Kalau berkelakuan aneh itu siapa? Sebenarnya banyak beza antara bintang rock dengan ‘beruk’. Kalau ‘beruk’, begitulah agaknya. Rockers tak begitu.
“Adab budaya kita orang Melayu sangat tinggi. Biadab itu bukan orang Melayulah. Kita ini walau rock macam mana sekali pun biarlah beradab,” katanya selepas sidang media Konsert Wings Naga Kramat di sini, hari ini.

Anak seni yang sudah hampir empat dekad adalam industri hiburan itu berkata demikian sebagai pesanan kepada penyanyi pelapis supaya tidak mudah terpengaruh dengan budaya luar.
Katanya, teguran juga perlu diluahkan andai ada dalam rakan seperjuangan melakukan kesilapan sebegitu supaya  kekhilafan yang tidak disedari dapat diperbetulkan.
Pada masa sama, Awie turut mengingatkan mana-mana penyanyi supaya tidak membawa masalah peribadi ke atas pentas.
“Saya sudah 37 tahun menyanyi. Kalau ada masalah peribadi, jangan kita ‘hentak’ di atas pentas dan biarkan orang tahu. Kalau kata mahu tunjuk ‘rebel’ bukan di hadapan penonton, nanti satu dunia tahu.
“Bukan tak boleh luah, tetapi zahirkan perasaan atau situasi tersebut menerusi penulisan lirik atau muzik. Berkaryalah selagi tidak mendatangkan mudarat. Karakter yang ada juga sudah cukup membangunkan band.
“Kasihanlah pada mak ayah yang melahirkan dan mendidik kita dengan adab, sopan, ajar mengaji dan belajar, tetapi tiba-tiba kita hancurkan dan jadi begitu, kenapa?” katanya.
Awie bagaimanapun berkatw, pesanan berhubung tatasusila, terutama di pentas persembahan itu tidak ditujukan kepada individu tertentu, sebaliknya turut menjadi ingatan kepada semua.
“Mungkin dia sedang tertekan, memendam rasa, bergaduh atau anak dia tak makan. Benda ini kita kena ambil kira permasalahan individu, tapi saya tak tuju kepada sesiapa kerana saya dulu pun pernah berada dalam situasi sebegini.
“Cuma bila saya fikir panjang, saya cakap ‘aku tak boleh jadi macam ini, kalau aku ikut perangai orang di depan aku ini, aku pun boleh jadi macam dia,” kongsinya lagi.
Sementara itu, mengenai Konsert Naga Kramat yang dijadualkan berlangsung di Zepp Kuala Lumpur ada 22 Oktober ini, katanya sekitar 80 peratus tiket sudah ditempah peminat.
Mereka yang ingin mendapatkan tiket konsert anjuran MW Mega Production itu boleh melayari www.ticket2u.com.my/nagakramat untuk pembelian.
Harga istimewa RM169 ditawarkan kepada pelajar bagi kawasan berdiri Bujang Senang berbanding harga asal iaitu RM244, manakala tiket lain adalah RM274 (Amok), RM364 (Misteri Mimpi Syakila) dan RM574 (Taman Rashidah Utama). – KOSMO! ONLINE


Isteri baik hati kahwinkan suami dengan bekas teman wanita
Oleh KOSMO!

4 Oktober 2022, 8:00 pm
NEW DELHI – Seorang wanita di India mempersetujui perkahwinan suaminya dengan bekas teman wanita lelaki berkenaan setelah mengetahui bahawa mereka masih mempunyai perasaan cinta antara satu sama lain, lapor laman berita Oddity Central semalam.
Kejadian itu berlaku di bandar Turupati, negeri Andhra Pradesh.
Pencipta kandungan video tempatan, Kalyan sebelum ini  berkahwin dengan seorang wanita bernama Vimala selepas mereka berkenalan menerusi media sosial.
Rumahtangga mereka sejahtera sehinggalah Vimala mendapat tahu bahawa suaminya bercinta dengan seorang lagi pencipta kandungan dari Visakhapatnam yang baru berpindah ke kawasan itu.
Daripada cuba memutuskan hubungan suami isteri itu, bekas teman wanita Kalyan, Nitya Sree sebaliknya mahu menyertai keluarga tersebut.
Menurut beberapa saluran berita di India, Kalyan dan Nitya telah memutuskan hubungan kerana mengalami beberapa isu yang sejak itu, telah diselesaikan.

Apabila Nitya berpindah ke Tirupati, dia mendapati bahawa mereka masih mempunyai perasaan antara satu sama lain dan merayu kepada Vimala untuk berkahwin.
Setelah mengambil sedikit masa, Vimala yang pada awalnya keliru akhirnya memutuskan untuk membenarkan perkahwinan itu. Dia malah turut serta bergambar bersama mereka ketika pengantin baharu itu melangsungkan perkahwinan.
Vimala bahkan bersetuju apabila pasangan itu mencadangkan agar mereka sekeluarga tinggal serumah. – Agensi


14 jenis dadah bernilai RM420,724 dilupuskan
Oleh NORHAFIZAN ZULKIFLI

4 Oktober 2022, 7:47 pm
KUANTAN – Sebanyak 14 jenis dadah bernilai RM420,724 yang membabitkan kes dari tahun 2016 akan dilupuskan esok.
Ketua Polis Pahang, Datuk Seri Ramli Mohamed Yoosuf berkata, dadah pelbagai jenis termasuk heroin, syabu dan ketamin itu melibatkan kes di 10 daerah di negeri ini.
“Kesemua dadah ini dilupuskan selepas mendapat perintah mahkamah berikutan prosiding mahkamah selesai dan tempoh rayuan bagi hukuman yang dikenakan kepada pesalah kes terbabit tamat.
“Pelupusan dijadual akan dilaksanakan oleh kontraktor bertauliah dan profesional di Bukit Pelanduk, Negeri Sembilan, pada pukul 12 tengah hari esok,” katanya pada majlis pelupusan barang kes Jabatan Siasatan Jenayah Narkotik dan Jabatan Siasatan Jenayah Pahang di Ibu Pejabat polis Kontinjen (IPK) Pahang, di sini hari ini.
Tambahnya, turut akan dilupuskan ialah lebih 4 juta batang rokok tidak bercukai bernilai RM2.81 juta yang dirampas bagi tempoh 2015 hingga September lalu. – KOSMO! ONLINE


Anak suspek lihat mangsa didera, lebam seluruh badan
Oleh KHAIRUL MOHD. ALI

4 Oktober 2022, 7:17 pm
JOHOR BAHRU – Kesan lebam dan cedera dikesan pada seluruh badan budak tiga tahun yang ditemui maut di sebuah rumah dipercayai didera rakan bapanya di Taman Skudai Johor Bahru semalam.
Ketua Polis Johor, Datuk Kamarul Zaman Mamat berkata, bedah siasat ke atas mangsa telah dilakukan dan mendapati ada elemen penderaan.
Bagaimanapun katanya, pihaknya masih menunggu keputusan bedah siasat mangsa.
“Dua anak suspek memberitahu ada melihat bapa mereka melakukan penderaan kepada mangsa,” katanya selepas Majlis Serah Terima Tugas Timbalan Ketua Polis Johor antara Datuk Khaw Kok Chin dan Deputi Komisioner M. Kumar.
Tambah Kamarul Zaman, pihaknya juga akan memanggil ibu bapa mangsa untuk memberikan keterangan bagi membantu siasatan.
“Namun pada waktu ini, tumpuan siasatan akan berpandukan kepada laporan lengkap pemeriksaan makmal forensik dan bedah siasat, serta laporan daripada Pusat Temuduga Kanak-Kanak (CIC),” jelasnya.

Terdahulu, dua suspek iaitu seorang jurujual kenderaan berusia 28 tahun dan seorang pembantu rumah warganegara Indonesia berusia 40 tahun telah direman selama tujuh hari bagi membantu siasatan kes berkenaan mengikut Seksyen 302 Kanun Keseksaan. – KOSMO! ONLINE


Penganjur mohon maaf, kontroversi konsert di Kedah jadi iktibar
Oleh JAMLIAH ABDULLAH

4 Oktober 2022, 7:43 pm
ALOR SETAR – Penganjur Festival Mingguan Muda-Mudi yang terpalit dengan kontroversi konsert di depan Masjid Zahir pada Sabtu lalu memohon maaf atas insiden tersebut dan menjadikannya sebagai pengajaran besar kepada mereka.
Pengelola Kolektif Biggy, Ainol Zulkarnain Zainal Abidin, 38, memberitahu, program itu merupakan salah satu usaha mereka untuk mempromosikan bakat anak muda negeri ini dalam bidang seni dan keusahawanan.
“Kami memohon maaf andai kata apa yang kami buat ini memberi kesulitan kepada pihak muzium, balai seni dan kerajaan negeri.
“Apa yang berlaku sudah berlaku dan kami berada di waktu yang salah dan mungkin ini pengajaran yang sangat berharga untuk kami,” katanya pada sidang akhbar di Wisma Darul Aman di sini hari ini.
Terdahulu, penganjur berkenaan mengadakan pertemuan dengan Pengerusi Jawatankuasa Pelancongan, Seni dan Budaya negeri, Mohd. Firdaus Ahmad serta Pengerusi Jawatankuasa Agama, Pendidikan dan Sumber Manusia negeri, Datuk Najmi Ahmad.
Menurutnya, festival itu diadakan di Balai Seni Negeri pada 30 September dan 1 Oktober lalu dan ia menjadi platform kepada anak muda untuk mengembangkan bakat seni dan bidang keusahawanan masing-masing.

“Kami ambil iktibar dan pengajaran daripada perkara ini untuk kami terus sukses dalam objektif program selepas ini.
“Jadi festival in bukan salah. Ini adalah pengajaran, kalau konsert seperti itu tidak lagi dibenarkan, kami akur. Namun bagi kami cabang seni tidak tertakluk kepada persembahan muzik sahaja, banyak lagi seperti seni kopi, kraf, fesyen, sukan lasak dan sebagainya,” katanya.
Sebelum ini tular di media sosial rakaman video persembahan kumpulan muzik di pentas yang disaksikan ratusan penonton terdiri daripada anak muda dengan aksi terkinja-kinja di Balai Seni Negeri di sini.
Acara berkenaan mengundang rasa kurang senang dalam kalangan orang ramai memandangkan ia diadakan tidak jauh dari Masjid Zahir.
Semalam, Menteri Besar, Datuk Seri Muhammad Sanusi Md. Nor dalam kenyataan melarang sebarang jenis konsert hiburan yang boleh mencetuskan kelakuan di luar tatasusila di seluruh Kedah. – KOSMO! ONLINE


Ketinggalan tiga gol hukum Malaysian Tigers
Oleh MUHAMMAD ZUHAILY BADLISHAH

4 Oktober 2022, 8:35 pm
KUALA LUMPUR – Dua gol pantas dalam tempoh empat minit dilihat sebagai punca utama kekalahan 2-3 skuad hoki negara kepada Perancis di Kelab Hoki Waterloo Ducks ASBL, Belgium hari ini.
Ia adalah kekalahan kedua Malaysian Tigers dalam siri Jelajah Eropah selepas terdahulu tewas 0-9 kepada ranking No.2 dunia, Belgium di Antwerp pada 28 September lalu.
Dalam aksi ketiga siri jelajah hari ini, skuad negara dikejutkan dengan dua gol pantas Perancis bermula minit pertama menerusi pukulan sudut penalti dan jaringan padang berselang tiga minit kemudian.
Pasukan No.11 dunia yang akan menjadi tuan rumah Sukan Olimpik Paris 2024 itu menambah gol ketiga, sekali lagi melalui pukulan sudut penalti pada minit ke-35.
Skuad negara bimbingan Arul Selvaraj cuba bangkit dengan dua gol pada suku masa terakhir, namun ia sudah terlambat untuk mengejar jaringan penyamaan.
Dua gol pasukan negara di ranking ke-10 dunia diperoleh menerusi jaringan padang Muhammad Najib Abu Hassan (m-52)dan pukulan sudut penalti yang disudahkan Muhammad Razie Abd. Rahim pada minit ke-55.

“Mereka bangkit dengan bagus di suku masa keempat walaupun ketinggan 0-3. Namun, saya tak tahu kenapa pemain ‘hilang tenaga’ di suku kedua dan ketiga.
“Saya gembira dengan reaksi pemain untuk bangkit. Kekurangannya adalah kita tidak menyudahkan peluang yang ada dalam perlawanan ini.
“Malam ini kita akan buat kajian untuk perlawanan esok kerana kita pasti nak datang untuk menang,” kata Arul.
Esok, Malaysian Tigers berpeluang menebus kekalahan itu apabila bertemu semula Perancis dalam aksi terakhir siri Jelajah Eropah sebelum pulang ke tanah air pada Khamis ini.
Sebagai rekod, skuad negara memulakan siri jelajah dengan kemenangan 1-0 ke atas ‘Belgium A’ pada 27 September lalu. – KOSMO! ONLINE


Tahniah Ustaz Azhar Idrus, timang anak ke-12
Oleh KOSMO!

4 Oktober 2022, 8:09 pm
PETALING JAYA – Penceramah selebriti, Ustaz Azhar Idrus dilaporkan baru sahaja menimang cahaya mata ke-12 akhir bulan lalu.
Difahamkan bayi terbaharu ustaz yang turut dikenali UAI itu merupakan seorang lelaki dan selamat dilahirkan di negeri asalnya, Terengganu.
Berita itu dikongsi oleh SALAM Specialist Hospital Kuala Terengganu menerusi akaun Facebook rasmi mereka beberapa hari lalu dan posting tersebut mula menjadi tular sejak Ahad lalu.
“Tahniah buat Ustaz Azhar Idrus dan puan Izyan di atas kelahiran anak.
“Semoga Allah memberkati anak ini untukmu dan menjadikanya orang berbakti dan bertakwa, terima kasih memilih kami Ustaz Azhar Idrus,” tulis perkongsian tersebut.
Rata-rata pengguna media sosial turut mengucapkan tahniah kepada penceramah terkenal itu serta tidak kurang juga ada yang bertanyakan tip untuk mendapatkan anak yang ramai.

“Ada satu ceramah UAI sebelum ni, orang tanya anak dia berapa orang dia jawab 11 setengah, maknanya betul lah. Ini anak yang ke 12.
“Tahniah ustaz, anak yang dilahirkan dari bapa ulama. Semoga menjadi anak yang soleh,” kata Airunisa Baharun.
“Ustaz, saya nak tip la bagaimana nak dapat anak ramai. Apa doa dan amalan ustaz selama ini? Apa-apa pun tahniah UAI,” kata Sang Siro Api.- KOSMO! ONLINE.


Zul Ariffin didenda RM30,000 | 15 MINIT MMTV 4 Oktober 2022
Oleh KOSMO!

4 Oktober 2022, 7:18 pm


Lelaki bunuh, kerat kekasih gelap kerana cemburu
Oleh KOSMO!

4 Oktober 2022, 7:30 pm
BANGKOK – Seorang lelaki di Thailand mengaku membunuh kekasih gelapnya dan mengerat anggota badan mangsa sebelum menanamnya di kawasan sebuah lebuh raya di Bangkok, lapor portal berita Coconuts semalam.
Charnwit ‘Don’ Wongsahak, 35, ditahan Ahad lalu kerana disyaki membunuh dan mengerat tubuh kekasihnya, Oranan ‘Phim’ Narathorn, 30, di sebuah kondominium di wilayah Samut Prakan.
Suspek mengaku mengerat Oranan kepada tujuh bahagian dan memasukkan mayat wanita itu ke dalam dua beg berwarna hitam yang ditanam di Jalan Prasert Manukij di bawah Lebuh Raya Chalong Rat.
Menurut laporan, pegawai polis di Samrong Nuea dimaklumkan oleh seorang pembantu rumah yang pergi ke sebuah unit kondominium untuk membersihkannya Sabtu lalu.
Menurut wanita tersebut, dia menghidu bau darah selain paip di bilik mandi tidak ditutup yang menyebabkannya mengesyaki berlakunya pembunuhan di situ.
Pada keesokan harinya, pihak berkuasa yang tiba untuk menggeledah rumah tersebut menemui Charnwit dalam keadaan tenang dan mengaku bahawa dia membunuh Oranan.

Menurut suspek, mereka berdua bekerja dalam bidang hartanah dan sering bertemu di unit kondominium tersebut untuk melepaskan hawa nafsu kerana dia telah berkahwin dengan wanita lain selama lima tahun.
Tambah suspek, mereka sering bertengkar kerana Oranan enggan mengakui hubungan mereka,  yang membuatkan dia mengesyaki wanita itu mempunyai hubungan sulit dengan lelaki lain juga.
Pada Rabu lalu, mereka bertengkar sebelum Charnwit membelasah mangsa sehingga mati. Dia turut tinggal bersama mayat wanita itu semalaman, sebelum keluar membeli kapak, pisau dan gergaji keesokan harinya untuk mengerat badan Oranan.
Leftenan Jeneral Polis Diraja Thailand, Surachet “Big Joke” Hakpan berkata, suspek mengaku membunuh dan akan disoal siasat secara rasmi. – Agensi


Wanita dipecat kerana hamil semasa cuti bersalin
Oleh KOSMO!

4 Oktober 2022, 8:30 pm
LONDON – Seorang wanita di Britain menerima pampasan berjumlah £7,500 (RM39,614) kerana dipecat empat hari selepas memberitahu majikannya bahawa dia hamil ketika cuti bersalin, lapor akhbar Metro UK semalam.
Siobhan Black sedang bercuti selepas melahirkan anak pertamanya ketika dia memberitahu majikannya, Evelyn Drain bahawa dia hamil lagi.
Kedua-dua mereka sebelum itu bersetuju bahawa Black akan kembali bekerja di salun rambut, Pat Drain Barbers di Lanarkshire Utara pada April lalu, namun dia diberhentikan pada hari pertama kembali bekerja.
Drain mendakwa bahawa dia memecat Black kerana faktor perniagaan, namun tribunal buruh mendapati bahawa Black telah didiskriminasi kerana hamil dan mengarahkan majikannya membayar pampasan.
Semasa perbicaraan berlangsung, Black berkata, dia berasa tertekan dan kecewa akibat tindakan itu kerana perlu menyara anak-anaknya sebagai ibu tunggal.
Drain dalam hujah pembelaannya berkata,  dia memecat Black kerana keadaan perniagaannya yang agak tidak menguntungkan.

“Kami mendapati Drain gagal membuktikan pemecatan tersebut dilakukan atas sebab yang tiada kena mengena dengan kehamilan Black.
“Dalam keadaan ini, kami mendapati dakwaan (Black) adalah berasas,” kata Hakim Pekerjaan, James Hendry. – Agensi


Ribut petir hampir di semua negeri malam ini
Oleh SITI A'ISYAH SUKAIMI

4 Oktober 2022, 8:15 pm
PETALING JAYA – Ribut petir, hujan lebat dan angin kencang dijangka berlaku di beberapa kawasan di negeri-negeri Semenanjung serta Sabah dan Sarawak sehingga pukul 10 malam ini.
Jabatan Meteorologi Malaysia (MetMalaysia) dalam kenyataan memaklumkan, ia melibatkan Kedah (Kuala Muda, Baling, Kulim dan Bandar Baharu), Pulau Pinang dan Perak (Kerian, Larut, Matang Dan Selama, Hulu Perak, Kuala Kangsar, Kinta, Perak Tengah, Kampar, Batang Padang dan Muallim).
“Selain itu, Kelantan (Jeli dan Gua Musang), Terengganu (Setiu, Kuala Nerus, Hulu Terengganu, Kuala Terengganu, Marang, Dungun dan Kemaman), Pahang (Tanah Tinggi Cameron, Lipis, Raub, Jerantut, Bentong, Temerloh, Maran, Bera dan Rompin) serta Selangor (Klang, Kuala Langat, Hulu Langat dan Sepang).
“Seterusnya, Putrajaya, Negeri Sembilan, Melaka serta Johor (Tangkak, Segamat, Muar, Batu Pahat, Kluang, Mersing dan Kota Tinggi),” katanya pada hantaran Facebook hari ini.
Dalam masa sama, kawasan di Sarawak melibatkan Sri Aman, Betong (Saratok dan Kabong), Sarikei, Sibu (Sibu dan Kanowit), Mukah (Tanjung Manis), Kapit (Song, Kapit dan Belaga), Bintulu (Tatau) dan Miri.
“Sabah pula di Pedalaman (Kuala Penyu dan Beaufort) dan Pantai Barat (Papar) selain Labuan,” ujarnya.

Tambah MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter sejam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” katanya. – KOSMO! ONLINE


Tempoh menunggu penghasilan gigi palsu dipendekkan
Oleh MOHAMAD NAUFAL MOHAMAD IDRIS

4 Oktober 2022, 6:16 pm
KLANG – Projek Rintis Penghasilan Gigi Palsu (Denture) diharap memendekkan tempoh menunggu seseorang mendapatkan gigi palsu di klinik kerajaan.
Menteri Kesihatan, Khairy Jamaluddin Abu Bakar berkata, ketika ini tempoh menunggu adalah lebih dua bulan dan dengan projek tersebut dapat menghasilkan lebih banyak gigi palsu dengan kadar segera.
“Menerusi projek rintis ini, penghasilan dentur (gigi palsu) dapat ditingkatkan daripada 90 unit kepada 300 unit sebulan bagi setiap klinik pergigian yang mempunyai (perisian) teknologi tiga dimensi (3D) ini.
“Projek ini bermula sejak 15 Ogos lalu sehingga 15 November ini dengan Klinik Pergigian Bandar Botanik dan Klinik Pergigian Kuala Lumpur terpilih melaksanakan projek ini,” katanya selepas melawat Klinik Pergigian Bandar Botanik, di sini, hari ini.
Bagi menjayakan pelaksanaan Proof of Concept (POC) projek itu, Khairy memaklumkan bahawa Kementerian Kesihatan (KKM) telah menandatangani Nota Persefahaman dengan dua buah syarikat swasta.
Jelas beliau, dua syarikat terbabit menyediakan peralatan, perisian teknologi 3D serta pegawai pelatihnya yang akan mengajar pegawai kesihatan kerajaan menggunakan teknologi itu.

“Teknologi 3D ini tidak memerlukan ruang kerja yang luas kerana ia menggunakan peralatan yang minima dan bersaiz kecil berbanding peralatan di makmal konvesional.
“Perkara ini sekaligus seiringan dengan hasrat KKM yang mahu mendigitalkan perkhidmatan kesihatan, selaras dengan Pelan Strategik Pendigitalan KKM 2021-2025,” ujarnya. – KOSMO!ONLINE